Ўзбекистон 2019 йилда туристик хизматлардан қанча даромад топгани маълум қилинди — KMODS\nPosted on 11.01.2020 Author admin\tКомментарии к записи Ўзбекистон 2019 йилда туристик хизматлардан қанча даромад топгани маълум қилинди отключены\nЎзбекистонга 2019 йилда 6 748 500 нафар сайёҳ ташриф буюрган бўлиб, ушбу кўрсаткич 2018 йилда 5 346 200 нафарни ташкил қилган. Бу ҳақда 10 январь куни «Тараққиёт стратегияси маркази»да Туризмни ривожлантириш давлат қўмитаси томонидан ўктазилган брифингда маълум қилинди, дея хабар бермоқда «Дарё» мухбири.\nТаҳлилларга кўра, ўтган йили Ўзбекистонга энг кўп туристлар МДҲ мамлакатлари — Қозоғистон, Тожикистон, Қирғизистон, Туркманистон, Россия, шунингдек, Туркия, Афғонистон, Хитой, Жанубий Корея, Ҳиндистон каби давлатлардан келган. Сайёҳларнинг 51,3 фоизи 31—35 ёшдаги кишилар бўлган.\n«Юртимизга ташриф буюрганларнинг 81,8 фоизи қариндош-уруғ ва дўстларини зиёрат қилишга, 15,5 фоизи эса дам олиш учун келганлардан иборат. Бошқа сабаблар, жумладан, даволаниш, харидлар, бизнес учрашувларда иштирок этиш ҳамда таълим олиш мақсадида келган хорижликлар сони 2,7 фоизни ташкил этди. Энг кўп сайёҳ Бухоро, Тошкент шаҳри, Самарқанд ва Хоразм вилоятларига ташриф буюрган.\nМамлакатимиз туризм салоҳиятини дунё жамоатчилиги орасида кенг тарғиб этиш мақсадида АҚШ, Япония, Германия, Италия, Хитой, Индонезия, Россия ва бошқа давлатлардан жами 30 та ОАВнинг 160 нафардан зиёд вакилининг ташрифи ташкиллаштирилди. Анъанавий тарғибот усуллари билан бир қаторда замонавий тарғибот усулларидан ҳам фойдаланяпмиз. Хусусан, 17—21 декабрь кунлари Токио шаҳридаги Сибуя майдони ва Нагоя темирйўл вокзалида Ўзбекистон туризм салоҳиятини тарғиб қилувчи видеоролик намойиш этилди», — деди Туризмни ривожлантириш давлат қўмитаси раиси вазифасини бажарувчи Абдулазиз Оққулов.\nҚўмита раҳбарининг айтишича, 2019 йилдан бошлаб ҳар бир ҳудуднинг ўзига хослигидан келиб чиққан ҳолда турли оммавий тадбирлар ташкил этиш йўлга қўйилди. Жумладан, Зиёрат туризми форуми (Бухоро вилояти), Бахшичилик санъати фестивали, Археология форуми (Сурхондарё вилояти), Баҳодирлар ўйини (Хоразм вилояти), «Мўйноқ» авторалли, «Стихия» мусиқа фестивали (Қорақалпоғистон Республикаси), МДҲ туризм ярмаркаси, (Самарқанд вилояти), Геотуризм форуми, Анор фестивали (Қашқадарё вилояти), Электрон мусиқа фестивали, Гастрономик фестиваль, «World Influencers Congress» (Тошкент шаҳри) каби йирик тадбирлар ўтказилди.\nТадбирда таъкидланишича, 2019 йилда туристик хизматлар экспорти кўрсаткичи 1,3 миллиард долларни ташкил қилиб, бу 2018 йилга нисбатан (1 миллиард доллар) 26,1 фоизга ўсган.


ЎХҲдаги дўстларимга! « O'zbekiston ERK Demokratik Partiyasi\n03 February 2012 - 8:50\nАнчадан бери соғлигим ва ҳаёт ташвишларим билан, мен сизларни андаккина унутганга ўхшайман, тўғриси сизларни мен ҳам соғиниб кетдим.\nҚарилик қурсин узир, мен аввал сизларни Янги 2012 йил билан қутламоқчи эдим, бу йил албатта ҳаммамиз ягона тилагимизга етиб, илоҳим диктатор ўз истеъфосини берсин, бизларни эса, ватанимиз кўпдан кутиб ётибди.\nХотиржаъм бўлинг мен тирик эканман албатта Сизларнинг қаторингизда ба ҳоли қудрат демократия учун курашга тайёр ва шайман.\nҲурматли Ватандошлар “ватангадоликнинг”рухий азобларини тортиб қариндош-уруғ ҳамда ўз азиз кишиларини, жумладан ўша жажжитойлигида кўрган чақалоқнинг бугун улғайиб мардикор бўлибдику, уларни кўролмай соғиниб тўлғонган ота-она, ака-ука, хамда опа- сингиллар!\nЯнги мустақил юртимиз Ўзбекистоннинг илм-фан, ишлабчиқариш, қишлоқ хўжалиги, чорвачилик, қурилиш ва бошқа турли жабҳаларида ҳам ўзининг ҳалол меҳнати билан айнан ватанларини обод, фаровон қилмоқчи бўлган кишилар “ватан хоин”ларига айлантирилиб, улар ватанларидан қувилдилар.\nКаримовнинг ўзи эса халқимиз ҳаётига минг баҳоналарни рўкач қилиш билан 20 йилки, у ўзбек халқини сон саноқсиз кулфату азоблар билан қийнаб келаётир.\nУ ўзига яқин амалдорлар, ёки депутат бўлмасин оғзидан “халқ” деган сўз чиқиб кетса, аввал уни роса тепкилаб, сўнг ишидан ҳам бўшатиб юборадиган одатидан кўриниб турибдики, булар унинг халқимизни қанчалар ёмон кўришини аниқ англатиб турибди дейиш мумкин.\nАна шунинг учун ҳам “халқимиз” деб юборган қанча халқпарвар амалдор йигитларимизнинг ушлангани қамоқда, ушланмаганлари ватангадолик азобини чекиб ўзга юртларда истиқомад қилмоқдалар.\nБундай кишиларнинг тутилиб қамоққа тушиб қолганлари эса, улар Каримов тирик экан, у ердан асло чиқарилмайдилар, масалан бегуноҳ ўн йил ўтириб берилган ва жазони адо этган маҳбусга яна, 3-5 йил қўшиб берилаверади ва улар хар йилги амнистиялардан ҳам носуво қилинади.\nЎзи қамалган кечаги рахбарнинг, мол-мулки мусодара қилиниб, унинг қариндошларигача зуғим ўтказиш ҳам бу ёвуз Каримовнинг одатига киради. Қамалганнинг яқинлари четидан милиция орқали прокуратурага тинмай чақиртирилиб терговлар бошланади.\nТирноқ остидан кир қидириб, агар игнадай айб топилса, сим ёғочдай жиноят кўрсатиб, қамалганнинг идорасидаги бирга ишлаган энг ҳалол ва обрўли кишиларгача қамалиб кетадилар. Бу қамалганларнинг тадбиркор ва қамалган раҳбарни қўллаши мумкин бўлган тадбиркорларнинг қариндошларигача, бор бисоти дўкон, кичик корхона бинолари ва хуссусий иншоотлари бузиб ташланади. Улардан чиққан қурилиш материаллари тахта, ром эшиклар, стропила ва рейкалари, шифер ва ғиштларигача хокимият назоратида бирор омборга бугун тиқилса, эртага улар хокимнинг бир югурдаги орқали уй қураётганларга нақд пулга пулланиб, бу пулларни хокимнинг чўнтагида кўраверасиз.\nБензин қуйиш шоҳобчаси, бозор, тегирмон, машина стоянкаларга ўхшаган пул тушадиган жойлар эса шахсан шахар хокими томонидан пулдор кишиларга яширин ва мўмай пулга сотиб юборилади бу пуллар ҳам ҳокимнинг чўнтагидан жой олади дейиш мумкин.\nБундай очиқчасига ва ноқонуний талон-торожлик бошқа вилоятларда ҳам шундай бўлаётганини шахсан ўзим Бухоронинг “Отбозор” турмасида ўтирганимда турли вилоятлардан келиб қолган маҳбуслардан эшитганман.\nБу турмада Қашқадарё, Сурхондарё ва ҳатто Туркманистон ва Тожикистондан шу алпозда келтирилган маҳбусларни кўриб, уларнинг таланиш ва қамалиш жароёнлари бир хил эканини кўриб ҳайрон қолмай илож йўқ. Ҳокимлар Тошкентга сессияга келганларида Ўзбекистон отелида тўхтаб, улар сессияларда ухлаб келиб эрталабгача маишат қиладилар экан.\nЎша ерда депутатлар не қилмишлар қилиб, ишратда бўлсалар, баъзи ҳокимлар рейдерлик (тортиб олиш) бўйича тажриба алмашар эканлар, менга турмада ўтирган, бир қамалган амалдорнинг шахсий ҳайдовчиси айтиб берган эди. Хўжайин қамалгач, бизларнинг идорамизда тергов бериб улар қамалган каттамизни ёмонлаб ёзилган қоғозларга қўл қўймагунча уриб азоб беришди, мен ва қоровулимизгача тиқиб, негадир у чиқарилмади.\nМени тузукроқ иш топмадим, бола чақа, отам хар кун ишламайсан деганларидан безор бўлиб, чаққон йигитларга қўшилиб қўй ўғирладик, бозорга етмай қўлга тушдик ҳам, мана энди сизлар билан ўтирибман деган эди, ўша ҳайдовчи.\nЯна шу ерда мисол қилиб Қашқадарё вилоят маркази Қаршидаги шаҳар ҳокимига таланган икки кишини таништиришга тўғри келди.\nЧори Панжиев вилоят йўл қурилиши бошлиғи ва Тўлқин Сафаровларнинг ики катта бозори ва заправкалари бор эди. Мен қамалганда Тулқин Сафаров билан, этапларда прогулкада учрашиб қолар эдик. Чори Панжиев ҳам шундай биздан олдин қамалиб, унинг уйидан бир Дамас пул чиқибди, деган овозалар тарқалган эди.\nТулкидан айёр Каримовнинг бундай хурмача қилиқларидан унинг бошида негадир бечора қон қақшаган халқ учун аталган ғазабли фикрлар, нақадар улкан ва давомли режаланган азоблар қайнаб ётганлигидан ҳайратланмай иложингиз қолмайди. Каримовнинг турган биткани адолатмас, адоват эканлигини фақат теран ўйловчи зукко зиёлиларгина тушуниб, уни балки тузалар деб қилган танқид натижалари кимларнинг бошини емади, улар қандай жазоларга дуч қилмади дейсиз?\nШундай бир ҳолатда миллионлаб содда халқ 20 йил ўтибдики, хали ўша, бироз сабр қилайлик, тепада худо борку, бир кун жазосини берар, деб юрибдилар. Хатто ўғлининг Жаслиқдан ярим тунда келтирилган тобутини очдирмай, жаноза ҳам ўқитмай милиция ва ҳокимиятдан келганлар кўмдириб юборилган оилалар ҳам, Каримовдан яхшилик кутиб яшамоқдалар.\nМинг афсус, баъзи оилаларда хаста ва даволанишга пул тополмай ўлганлари бўлсада, кунига қотган нонни зўрға топиб, газ ва электрсиз совуқдан ўлмай баҳорга етиб олсак бўлди, дейдиган оилалар эса минг-минглаб.\nЯна минглаб оилалар кунига ейиладиган нонга ҳам пул йўқлиги учун она сути оғзидан кетмаган ўғил ва қизларигача мардикорликка Россия эмас, қўшни Қозоғистонга етиб боришга ҳам пуллари йўқ бўлиб, улар қарзга қулоғигача ботиб ўтиришибди.\nВатангадо бўлиб яшаётган инсонларнинг кўпчилигини зиёли етук олимлар ва таниқли санъаткор, шоир-ёзувчилар, инженер-ўқитувчи ва врачлар ташкил этиб, улар орасида ўнбешга яқин профессор, 30 дан ортиқ фан кандидатлари, вазирлар, банкирлар ва бирнеча Ўзбекистон Республикаси Олий Советининг депуталаригача борлиги хали хеч бир мамлакатда кўрилмаган ғаройиб тамошо деса бўлади.\nВатангадоларнинг қариндошларига Каримовнинг оғзаки кўрсатмаси билан чиқиш визалари берилмай, улар ўз жуфти ҳалолини, фарзанд ва оила аъзоларини келтиролмай айрилиқда ўнлаб йиллардан бери яшайдилар.\nБази қариялар ўз жуфти ҳалолидан айрилиқдаги чеккан ҳижрон азобларига чидолмагани сабабли ҳаётларидан эрта кўз юмдилар. Шу ерга келганда, республика тақдирини ҳал қилишда ва ўз халқига бажонидил хизмат қилишни зиммасига олган Ислом Каримов нима учун ўз халқи ва юксак мартабали давлат арбоблари олдида ичган тантаналик қасамларига туфлаб, унинг уч марта ўз қасам ва ваъдаларига ҳиёнат қилганини ҳам эслатиб ўтиш жойиз дейман.\nУ ўз халқи учун бирор яхшилик қилмай, уни асосан ишсизликдан бошланган хозирда эса, хартомонлама муҳтож қилиб, қамаб ва эзиб келди ва буларни бир сўз билан айтганда террор қилиб келди.\nУнинг айнан демократик рухдаги адолат ва хақиқатни айтиб, президентни конституцияга риоя қилмагани учун танқид қилган кишилардан ўч олиб айнан ватанпарварлик қилаётганларнинг арматура билан бошларини ёрса, баъзи Олий Совет депутатларигача ИИВ подвалида мисли кўрилмаган қийноқлар билан ўлдириб юборди.\nЛўнда қилиб айтганда Каримовнинг биринчи катта ва оғир жинояти унинг ўз халқини уч марта қасам ичиб туриб алдаганларининг ўзи, бу жиноятнинг кўламига яраша Ислом Каримов олий жазога лойиқ инсон эмас, шахсдир!\nБундан келиб чиқадики, хақиқатни олганда бундан келиб чиқадики, ватанидан қувилганлар ватан хоини эмас, Каримовнинг ўзи ватан хоинидир!\n40 ва 45 талаб террорист деб қамаб, уларни қийноққа солиниб, бўйнига олдираётган Каримовнинг ўзи эса манаман деган террористнинг “додаси” эмасми дўстлар, буни яшириш мумкин нарса эмас бу бор нарса, бу ўнминглаб тоза инсонларнинг аянчли тақдири эмасми?.\n2005 йил 13 майда Андижондаги президентимиз келиб бизларнинг ҳолимиздан хабар олармиш деб, уни сабрсиз кутиб ўтирган ўн мингга яқин аёллар қари қартанг ва болаларни ўраб олган аскарлар мингдан ортиқ инсонларни автомат ва БТР га ўрнатилган пулеметлар билан қириб ташланади.\nБундай машьум ва даҳшатли жиноятни содир этиб, тинч ўтирган халқни қириб ташла! деган буйруқни ботиниб Каримовдан бўлак хеч ким беролмаслиги аниқ масала экан, жаллод Каримовнинг бу ердаги уни сайлаб ишонган ўз халқини қиришнинг гуноҳини хеч ким ва хеч нарса билан оқлаб бўлмайди.\nБу ҳам Каримовнинг ўз халқига қилган очиқ террори деб ҳисобласак, жаллод Каримовнинг тахтда ўтириши эмас, унинг ўша йилдаёқ суд қилиниб, камида унга 10 марта ўлим жазоси берилиши керак эди!\nБу ҳиёнаткор ва қасамхўрни ўз лавозмидан суриб чиқариш афсуски, зўравон кучлар иштирокида тахқирланиб, айримларнинг қўл ва тили боғланган ва кўплари хўрланган муҳолифатнинггина зиммасига қолаётганига халқаро йирик ва нуфузли ташкилотларнинг шунчаки тамошабин бўлиб ўтиришлари планетамиздаги барча етарли фикрловчи кишиларнинг шубҳа ва ҳайратларини қозондилар холос.\nБугунги кунда диктатура гуллаган мамлакатлардаги диктатурага қўшимча коррупцион тизимларининг 30 ва 40 йилгача чўзилган мамлакатларда ўсиш ва ривожланиш вайрон бўлиб, йилдан-йил орқага кетиш бошланди. Шундай экан, ўз тараққиётини диктатура туфайли йўлга қўёлмаётган қашшоқ мамлакатлар сони йил сайин ортиб борса, коррупцион тўда ва амалдорларнинг сонлари ва уларнинг бойликлари аксинча ортиб бораётгани яққол намоён бўлмоқда.\nДавлат ва халқни талаб ўрганган пули кўп бойваччаларга, энди бу ватан торлик қилиб, табиати гўзал ва ривожланган мамлакатларга бориб, ўзларининг ҳаром йўлда бойиш иллатларини ўша тўғри ва демократик ривожланган мамлакатларга яширин ва устакорлик билан олиб кирабошлайдилар.\nБундай ноинсофлар сабабли тўғри ривожланган давлатларнинг ҳам маҳаллий тизимлари аста бузилиб порахўрлик яширин ўсиб, янада кенгроқ жабҳаларни қамраб олади, булар тез орада, ўша мамлакат иқтисод ривожига таъсир этмайди дейиш бу аҳмоқликдан бошқа гап эмасдир.\nАлбатта бундай кафолатни бериш, худди камбағал қўшнисининг уйига тушиб қутирган оловнинг бой киши ҳавлисига ўтмаслигига берилган тентакнинг кафолатига ўхшаб кетади.\nХозирги иқтисоди гуркираб ривожланган масалан АҚШ иқтисодини олсангиз, ўтган ишлардаги озгина бефарқлик натижасида қаршиликсиз ривожланиб шу даражага етдики, улар бу жароённинг кутилмаганда иқтисодий “дефолт” нинг муқаррарлигига катта ҳисса қўшганини бугунгина англатаётирлар.\nБундай бефарқлик, мамлакатларда нафақат иқтисодининг суньий ривожини кузатсак, албатта у билан бирга паралел ривожланиб келган гигант коррупцияни ҳам кўриш мумкин бўлади.\nБиз агар бундай жароёнда давлат иқтисодига гўё “Аждаҳо” бўлиб чанг солаётган бу қора кучнинг иштаҳаси очилиб кетса, унинг харқандай ривожланган мамлакат иқтисодини бутунлигича бир кунда ўз домига ютиб юборишга қодир эканлигини бугунгина кўриб ўтирибмиз.\nИнсон Хуқуқлари Умумжаҳон Женева Декларациясининг 60 йиллик тўйи, Жаҳон мамлакатларининг тўғри тараққиётига берилган ягона кафолатнинг ҳам “тўйи” дейиш мумкин.\nЎзбекистоннинг эссиз улкан завод фабрикалари тўхтаб ётсаю, МУСТАҚИЛЛИКни уч йил тўла карнай сурнай ва ноғоралар билан хар кўчада тўю тамошолар билан ўтказиб юборганимиз ҳаммамизнинг ҳам чўнтакларимиз тасир кўрсатмай қолмади.\nЯна советлардан меърос маблағлару материаллар тарихий ёдгорлик ва машҳур бобокалонларнинг мажмуа ва мақбаралар қурилиши ва неча жоми масжидлар таъмирланишига сарф қилиниб давлатимизнинг ҳам чўнтаги қоқилди.\nМиллионлаб кишиларга маош етмай ўз корхоналарини ташлаб, уларнинг мардикорлик ёки бозорларга ўтиб кетган вақтда хали райком ва райисполкомлар бор эди.\nАммо шунча миллиардлар тўй ва байрамлар ўтказишга ноғораларнинг қаттиқроқ чалинишига кетдию бефойда тараннумларга сарфландию, аммо битта ҳам завод ёки фабрика қурилмади. Сиз фахр билан айтмоқчи Асака автомобил заводи эса хориж сармоясининг маҳсули бўлиб, унинг керак бўлса фойдасинининг халқимизга бир тийини тегмай, ҳатто ўз халқимиздаги бойларга ҳам бу машиналар сотилмай улар солиқлари кўп хориж машиналарини олишга мажбурлар. Худди газ каби ўзгаларга арзон сотиладику, ўзимизга йўқ бу машиналар.\nМамлакатни обод этувчи фарзандларимиз кучлари ватанлари қолиб ўзга юртларни 20 йилдан ортиқ обод қилиб келмоқда. Ўша вақтлар ишсиз қолган оилабошлари юз мингларни ташкил этса, хозир уларга гостайбайтер сўзини қўшиб санасангиз, Россиянинг расмий маълумотига қарасангиз уч ярим миллион бўлса, қайдлардан ўтмаган яширин мардикорлар беш миллиондан ортиб кетди. Худди шу пайтда бир икки рус оилалари Россияга кўчиб, улар яхши қўшни бўлганларни бу ёқда маошлар Ўзбекистондан 30 ва 50 баравар кўп экан келинглар, деб телефон қилишган. Ана шундан мардикорлик бошланиб кетди, Россия қолиб кимлар яқин Қозоғистондан иш топишса, кимлар Жанубий Кореягача кетабошладилар.\nУларнинг бирлари ўзига ўнталаб яқинларини тортиб хорижга кетадиган ўзбеклар тариқдай сочилиб, уларни энди ер юзининг истаган мамлакатларидан топасиз, бечора тил билмас бу “соқов” гарангларнинг гала-гала бўлиб яхши маошли иш қидириб юрганини кўрасиз.\n“Ўтган бир Олий мажлис” сессиясида Каримов нутқида Ўзбекистонимизни жаҳон теннисининг марказига айлантирамиз, деб миллатга хеч кераксиз ва хеч ким ҳам ўйнамайдиган теннис ўйинини мақтаб кетади.\nХа керак бўлса Каримовнинг сўзи қонун, бундай ўйин учун мамлакат бюджетидан катта маблағ ажратилиб, унинг етмай қолган қисми ўша ер ҳокимлари бўйнига юкланди.\n150 га яқин районларда ўртача, 12 вилоят марказларида йирик теннис кортлари тез қад кўтарди, уларга хориждан керакли афзаллар харид қилиниб, жихозланди.\nЎша сессияда баъзи депутатлар оғизларини жуфтладилару улар яна қўрқиб, атрофдаги қарсак чалаётганларга у ҳам қўшила кетди.\nХозир қарасангиз, тиқилинч байрамгача қуриб битиринглар деган буйруқни аранг бажарган ҳокимларнинг тез ва сифатсиз қурдирган бу иншоотларнинг ўтиргичларини одамлар бузиб қишда газ свет йўқлигидан совуқдан ўлмай қолиш учун ёқиб юбормоқдалар.\nБу қимматга тушган теннис кортларнинг цементлари ёрилиб, ғиштлари ўғирланган уларнинг ҳаммаси Ислом акасини кутиб, шўра босиб қақшаб ётибди.\nАйтиб тугалмайдиган Каримовнинг ўз атрофида фойдали ва зарур ишларни қилиш ўрнига, яна ўша вақтда ҳокимларга ишларини тўхтатиб, уларни теннис ёки футбол ўйини ўтказишга мажбур қилинганига нима дейсиз.\nКамида минг тамошабин йиғиш ташвишида қолган ҳокимлар мактаб ўқувчиларигача келтириб, ўртага ҳоким, директор ва раис каби раҳбарларнинг тушиб, улар қоринларни селкиллатиб куйиб пишиб теннис ёки футбол ўйнашга мажбур қилинган, Каримовнинг бундай ғаройиб буйруқларига сиз нима дейсиз, бу буйруқлардан “ВАТАН ХОИНИ”нинг ҳиди келмаётирми?\nЭртани мақтаб, маърифатдан шўнғиб, маданиятдан чиқадиган Каримовнинг нутқлари ўн минут матн ўқиса, ярим соат ўз фирларидан зерикарли эркин темага ўтиб, ора чора зални ўзича кулдирган ҳам бўларди.\nЗериккан депутатларнинг кўплари хурракни бошлаб чуқур уйқуга чўмганда қарсаклар пасайса: “ҚАНИ ҚАРСАҚҚ”лар деб, уйқудаги депутатларни ёнидагилар туртиб уйғотишар ва яна қарсаклар жонланиб кетар эди. Бундай қарсакни сўраб чалдирган арбобни ҳам дунёда излаб тополмасангиз ҳам, Каримовнинг барибир у ўзича зўр ораторманда, деб қўяберадиган одати хам яхши кўриниб турар эди.\nБундай етти иқлимдан изласанг топилмас “ўзи камёб, гуноҳлари қоп-қоп, адолат десанг Московдан топ”шахсни елкасига миндириб унинг айтганларини қиладиган, муқаддас қуръонимиз ва Ҳаёт қомусимизни ушлаб, уни ўпиб туриб ичган қасамларни бажармайдиган қасамхўрни худо ҳам ва унинг бандалари ҳам зинҳор кечириши керакмас, билиб қўйинг бу кунларга яқин қолди.\nБарибир Каримов қанча ёмон бўлса афсус, орамизда уни инсон деб отасини ота, Каримовни отажоним дейдииганлардан бири бултур Каримовга 1000 долларга кумуш тож ясаттиради. Намангандан ярим минг чақиримдан ногиронлар аравасига ўтириб ўғлига сурдириб, тожни ўз қули билан кийдириб ўғлига: подшомиз қутли бўлсин, десам отажонимиз остимизга биттадан иккита “Нексияни” мукофотга беради, деб ўйлаганлар.\nЛекин Каримов 20 йил ичида бирор шикоятчини ўз хузурига қўйиб суҳбатлашмаган юртбоши ота болаларни ўз хузурига қўйиш у ёқда турсин уларни миршабларига айтиб қувиб солинган.\nЎз доҳи отажонларининг ёлғонларига лақиллаб, бу халқимизда падари бузрукворини Каримовдек ёвузга адаштирадиган нодонларнинг ҳали хам кўп эканига ҳайронлар..\nЁдгор Турлибеков АҚШ


Собиқ исёнчилар Ливия бош вазирини озод қилди\n28 ноябр 2020, Тошкент вақти: 14:08\nЛивия Бош вазир Али Зейдан.\nЛивия давлат хабар агентлигига кўра, мамлакат бош вазири Али Зейдан бир гуруҳ собиқ исёнчилар томонидан бир неча соат ушлаб турилгач, озод қилинган.\nЗейданнинг қайси вазиятда озод қлинганига оид тафсилотлар берилмаган.\nПайшанба куни эрталаб, қуролланган гуруҳ бош вазирни Триполидаги меҳмонхонадан номаълум томонга олиб кетгани ҳақида хабар қилинган эди.\nЛивия Инқилобчилари амалий гуруҳи Facebook-даги саҳифасида Зейдан “прокурор буйруғига кўра”, ҳибсга олинганини эълон қилган эди.\nАйни пайтда гуруҳ вакилидан келтирилаётган иқтибосларга кўра, Зейдан ўтган ҳафта охирида АҚШ ҳарбийлари Ал-Қойдага аъзоликда гумонланган шахснинг қўлга олинишига алоқадорлик айби билан қўлга олингани.\nҲукумат пайшанба куни эрталаб берган баёнотга кўра, Зейдан қуролланган одамлар томонидан “номаълум сабабларга кўра” олиб кетилган.\nЛивияда 2011 йилдаги фуқаролар уруши ва собиқ диктатор Муаммар Қаддафий ўлдирилиши ортидан турли гуруҳлар ўртасида ҳокимият учун кураш тўхтагани йўқ.


Sport: Роналду кетмас экан, Левандовски ва Мората «Реал»га ўтишмайди » Скачать музыку бесплатно новинки музыки 2016-2017\nSport: Роналду кетмас экан, Левандовски ва Мората «Реал»га ўтишмайди\nКомментариев: 0 Просмотров: 154 Дата: 11-03-2016, 15:53 Мюнхеннинг «Бавария» жамоаси ҳужумчиси Роберт Левандовски айни вақтда Мадриднинг «Реал» жамоаси сафига ўтишни режалаштирмаяпти. Бу ҳақда Испаниядаги Sport интернет сайти хабар тарқатган. Манбанинг маълумотига кўра, Польша терма жамоасида асосий ҳужумчи ҳисобланадиган Левандовски мадридликлар жамоасида Криштиану Роналду ўйнашда давом этар экан, у бу жамоага ўтмайди. Левандовски Роналдунинг худбинлиги билан тўқнашишни истамаётгани айтилган. Шунингдек, «Ювентус» ҳужумчиси Альваро Мората ҳам худди шу сабаб билан «Қироллик клуби»га қайтишни истамайди. Мадридликлар жамоаси тарбийланувчиси бўлмиш бу ёш футболчи ўзининг «кўҳна синьоралар»даги ҳолатидан қониқиш ҳосил қилаётганини билдирган. Қайд этиш керакки, жорий мавсум давомида испан матбуоти «Реал» раҳбарияти жамоа таркибини Левандовски ва Мората билан кучайтириш мақсадида эканини ёзиб келганди. - деб хабар бермоқда Stadion.uz нашри.


Дарсга сабабсиз келмаганлар... жарима тўлайди\nЎқув йили поёнига етди. Дарсга сабабсиз келмаган ўқувчиларнинг масаласига жиддий эътибор энди бошланади.\nВилоят балоғатга тўлмаганлар ишлари бўйича ихтисослаштирилган туманлараро суди раиси Серикбай Тўлепбергенов болаларнинг мактабга келмаслигига боғлиқ ариза-шикоятларнинг сони кўплигини таъкидлайди. Ўқув йили ниҳоясига етсада, айбдор томондан жарима ундириш иши ёз ойларида, яъни бола дам олишда юрганида ҳам давом этишини эслатди.\nҚР Маъмурий ҳуқуқбузарликлар тўғрисида кодексининг 127-моддасида “Ота-онанинг ёки ҳуқуқий вакилларнинг балоғатга тўлмаган болаларни тарбиялаш ва ўқитиш бўйича вазифаларни бажармаслиги – ойлик ҳисоб кўрсаткичининг етти баравари миқдорида жарима тўлашга мажбурлайди”, деб кўрсатилган.\nЯъни, мактаб ўқувчилари дарсдан сабабсиз қоладиган бўлса, уларнинг ота-оналари ҳамда ҳуқуқий вакилларига 15, 883 тенге миқдорида жарима солинади. Агар дарсга бормай қолиш бир йилда икки марта қайтарилса, унда жариманинг миқдори 45 380 тенгегача ошади.\nАйтиш жоизки, ўтган йили дарсдан “қочиш” бўйича 324 иш рўйхатга олинса, шундан 20таси иккинчи марта такрорланган. Бу йил 248та иш рўйхатга олиниб, 178таси қаралмоқда.\n– Дарсдан сабабсиз қоладиган ўқувчилар тўғрисида ахборотни аввал мактаб директорининг тарбиявий ишлар бўйича ўринбосари ва инспекторлар тўплайди. Шу асосда протокол тўлдирилиб, ариза ёзилади. У вилоят балоғатга тўлмаганлар ишлари бўйича ихтисослаштирилган туманлараро судига жўнатилади.\nЮқорида қайд этилган қонунда таъкидланган ҳуқуқбузарликлар исботланса, суд мактабга бормаган болаларнинг ота-оналари ва ҳуқуқий вакилларига жарима солади, – деди С. Тўлепбергенов.\nБугунги кунда бундай ҳуқуқбузарликларнинг аксари қисми Шимкент шаҳрида юз бермоқда. Шу сабабли тартиб посбонлари аҳоли тиғиз жойлашган туман, шаҳарларда тушунтириш ишлари олиб бормоқдалар.\n“Жанубий Қозоғистон” мухбири, 2017-05-30, 11:15 491


АҚШ Ўзбекистон билан муносабатларни яхшилаш йўлларини излаяпти\nЎзбекистонга 3 кунлик сафарини якунлаган АҚШ давлат котиби ёрдамчиси ўринбосари Эван Фейгенбаум Вашингтон расмий Тошкент билан юзага келган мураккаб муносабатларни яхшилаш йўлларини излаётганини билдирди.\n2 март куни журналистлар билан учрашувда АҚШни иккиюзламачи сиёсат юритишда айблаб келаётган Ўзбекистон ҳукуматига жавоб тариқасида Э.Фейгенбаум Америка дунёнинг барча давлатларидан бир хилда демократик ислоҳотларни талаб этишини таъкидлади.\n2005 йил 13 май куни ҳукумат кучлари Андижондаги ғалаённи қонли бостиргандан сўнг АҚШ бу воқеалар юзасидан халқаро тергов ўтказиш талабларига қўшилган эди. Халқаро аксилтеррор коалиция аъзоси бўлган Ўзбекистон бунга жавобан АҚШни Хонободдаги ҳарбий ҳаво базасидан мосуво қилди.\nОрадан қарийб 2 йил ўтгач, томонлар Андижон воқеаларидан кейин тобора совуқлашиб борган Ўзбекистон ва АҚШ муносабатлари нормаллаштириш учун мулоқотни бошлаш заруратини таъкидламоқда.\nЭ.Фейгенбаум АҚШ Давлат департаментининг Марказий Осиё давлатлари бўйича энг юқори мартабали расмийларидан бири ҳисобланади. Атиги 7 ой аввал АҚШ давлат котибининг Жанубий ва Марказий Осиё давлатлари бўйича ёрдамчиси ўринбосари лавозимига тайинланган Э.Фейгенбаум илк бор Ўзбекистонга келди. Бу ерда у ҳукумат ва бизнес вакилларидан тортиб, мустақил инсон ҳуқуқлари ҳимоячилари, сиёсатшунослар ва журналистлар билан учрашди.\nЭ.Фейгенбаум Тошкентда ташқи ишлар вазири Владимир Норов, мудофаа ва таълим вазирлари, президентнинг хавфсизлик ва дин масалалари бўйича давлат маслаҳатчилари ҳамда Омбудсман билан музокаралар ўтказди.\n“Уларнинг ҳар бири АҚШ билан ҳамкорлик қилишга қизиқиш билдирди. Икки давлат ҳам ҳамкорлик қилишга мойил эканини айтмоқда. Аммо асосий синов бу мойилликни конкрет амалиётга йўналтиришдан иборат”, - деди Э.Фейгенбаум.\nУ АҚШнинг Ўзбекистон билан алоқа ўрнатиш мақсадларига тўхталар экан, Тошкентга ўтган йили ташриф буюрган АҚШ давлат котиби ёрдамчиси Ричард Баучернинг сўзларини такрорлади.\n“Бу ерда биз бошқа давлатлар билан ўйин қилаётганимиз йўқ. Марказий Осиёнинг беш мустақил давлати бизнинг бошқа мамлакатлар билан кураш воситамиз эмас. Америка Марказий Осиёда жуда кўп соҳаларда, жумладан, хавфсизлик, савдо-сотиқ ва иқтисодиёт, демократия ва инсон ҳуқуқлари, энергетика ва террорчиликка қарши кураш соҳаларида сиёсат юргизмоқда”, - деди Э.Фейгенбаум.\nДавлат департаменти расмийси АҚШ-Ўзбекистон муносабатлари сўнгги 20 ойда давомида мураккаб даврни бошдан кечираётганини тан олди.\n“Ўртамизда тафовутлар бор. Аммо биз бу тафовутлар ҳамкорликка тўсиқ бўлишни истамаймиз. Бу ерга келишимдан мақсад ҳам икки томонлама муносабатларимизни давом эттириш йўлларни ўрганишдан иборат”, – деди Э.Фейгенбаум.\nАҚШ ва Ўзбекистон муносабатларининг совуқлашиши икки давлат ўртасидаги иқтисодий ҳамкорликка таъсир кўрсатмай қолмади.\nЭ.Фейгенбаумнинг айтишича, АҚШнинг Ўзбекистондаги сармоялари ҳажми йил сайин пасайиб бораётган бўлса, қўшни давлатларда бу миқдор ўсаётир.\n“Рақамлар мени хавотирга солмоқда, чунки Ўзбекистон билан иқтисодий соҳада жуда кенг ҳамкорлик қилиш имкониятлари бор. Тўғри, Америка бизнеси бу ерда кўплаб тўсиқларга дуч келмоқда. Мана шу тўсиқларнинг баъзиларини олиб ташлаш биз учун асосий синовлардан биридир”, - деди у.\nЎз баёнотларида эҳтиёткорликни эсдан чиқармаган Э.Фейгенбаум АҚШ Марказий Осиёда мустақил ва барқарор, бир-бири, АҚШ ва бошқалар билан ҳамкорлик қилувчи давлатларни кўришни исташини билдирди.


МДҲнинг ҲҲҲ тизимлари зарурат пайдо бўлса кучайтирилиши мумкин\n08:54 / 22.05.2017\nЯгона минтақавий тизимларни барпо қилиш МДҲ ягона ҳаво ҳужумидан ҳимоя тизимларини ривожлантиришга ҳисса қўшади ҳамда ҲҲҲни маълум бир геосиёсий йўналишда кучайтириш имконини беради. МДҲ мамлакатлари мудофаа вазирлари мувофиқлаштирувчи қўмитаси раҳбари, Россия ҳаво-космик кучлари бош қўмондони Виктор Бондарев шундай фикрни билдирди.\nБирлашган ҲҲҲ МДҲнинг биринчи ва ягона мудофаа тизими бўлиб қолмоқда.\n"Ягона минтақавий тизимларни ташкил этиш, бир томондан, МДҲ ҲҲҲ мудофаа кучларинини ривожлантиришга асос бўлса, иккинчи томондан маълум бир геосиёсий йўналишда кучайтириш имконини беради", — деган Бондарев "Красная звезда" газетасига берган интервьюсида.\nУнинг маълум қилишича, мазкур соҳадаги навбатдаги чоралар МДҲ ҲҲҲ бирлашган тизимини мослаштиришнинг асосий йўналишларига мувофиқ равишда ҳаво-космик мудофаа вазифаларини ҳал этиш мақсадида кўрилади. "Яқин орада мазкур ҳужжат лойиҳаси белгиланган тартибда МДҲ давлат раҳбарлари Кенгаши муҳокамасига киритилади", — деган генерал.\nРоссия ҲКК бош қўмондонининг сўзларига кўра, "мавжуд кучлар таркиби ва воситалари ҲҲҲ вазифаларини адо этиш бўйича етарлидир, аммо зарурат пайдо бўлганида уларнинг сони кенгайтирилиши мумкин".\nГенералнинг аниқлик киритишича, "бугунги кунда МДҲ ҲҲҲ бирлашган кучларига 19та авиация қисми, 38та зенит-ракета қўшинлари, 15та радиотехник қўшинлар қисмлари, 9та ҲҲҲ бригадаси, 3та радиоэлектрон кураш ҳарбий қисмлари киради".\nМДҲ ҲҲҲ бирлашган тизими 1995 йил 10 февраль куни ҳамдўстликнинг 10 мамлакати томонидан Олмаотада имзоланган келишув асосида ташкил этилган эди. Келишув муддатсиз бўлиб, МДҲ ҳаво кенгликларини мудофаа қилиш концепциясидаги бандлар билан ҳамфикр бўлган ҳар қандай давлат қўшилиши мумкин. Ҳозирда, унинг таркибига Ўзбекистон, Арманистон, Беларусь, Қозоғистон, Қирғизистон, Россия ва Тожикистон киради.\nСаноат аккумуляторлари ишлаб чиқариш бўйича МДҲдаги ягона корхона Ўзбекистонда жойлашган\n11:57 / 21.05.2018


Тўлқин Жабборов "Ноз этар" қайта жонланган тарона » PopCorn.uz - Шоу Бизнес олами хақиқати\nТўлқин Жабборов "Ноз этар" қайта жонланган тарона\nСана: 29.06.2015 2269 қайноқ\nХоразм ўзининг устазода санъаткорлари, хушовоз хонандалари билан машҳур, десак муболаға бўлмайди. Айниқса, шўх ва дилларни яйратувчи рақслари ҳар бир инсонга завқ улашмай қолмайди. Ҳар бир ижодкорнинг қўшиқлари ўзига хос ва бетакрор, шунинг учун ҳам уларни севиб тинглаймиз.\nБугун сайтимиздан жой олган янги видеоклип ҳам айнан хоразмлик хонанда, Ўзбекистон Республикасида хизмат кўрсатган артист Тўлқин Жабборов ижодидан бўлиб, мазкур видео "Ноз этар" номли қўшиқ учун яратилган.\nБу тарона таниқли санъаткор Комилжон Отаниёзов репертуаридан жой олган бўлиб, Тўлқин Жабборов уни анчадан буён қайта ижро этишни ният қилган ва ниҳоят дилидаги мақсадини амалга оширган. Аслида, ижодини бошлаганиданоқ, Комилжон Отаниёзовни ўзига ғоибона устоз, деб билган Тўлқин Жабборов замонавий эстрада билан бир қаторда хоразм миллий қўшиқларини ҳам маромига етказиб ижро этади.\n"Ноз этар" композициясининг мусиқаси Комилжон Отаниёзов томонидан яратилган бўлиб, сўзлари ўзбек халқ достонларидан олинган. Замонавий руҳда эса Ҳамид Қурбониёзов мусиқий сайқал берган. Тарона учун Бекзод Атабаев режиссёрлигида видеоклип суратга олинган бўлиб, мазкур видеода қўшиқнинг аслидан парча тинглаш имкониятига эга бўласиз. Марҳамат, тинглаб, томоша қилиб баҳраманд бўлинг.\nwaxlo 30 6 2015 11:46\nashula manga yoqdi yaxwi chiqipti\nmasrur 30 6 2015 11:47\neee maladees otezga raxmateee\njamshid 30 6 2015 11:49\nnarmalni bo`ladiii keyingi sapar yaxshilap tayallansez xammasi ciki ciki bo`ladi yomon dimoqchimasman nu barbr kamcilila bor


АҚШда икки ўсмир автобус бекатидаги одамларни ўққа тутди\n07:15 / 26.04.2016\nОтишма оқибатида 4 киши ўқотар жароҳат олган. Барча жабрланганлар 15-18 ёшли ўсмирлар бўлган, улардан бирининг аҳволи оғир, деб хабар бермоқда маҳаллий WSMV нашри.\nПолиция отишмани содир этишга алоқадорликда гумон қилиб икки нафар 17 ёшли ўсмирни қўлга олди. Гувоҳларнинг айтишича, жиноятчилар воқеа жойидан қочаётиб, тўппончаларни буталар орасига улоқтириб юборган. Полиция жиноят тафсилотларини ўрганмоқда.\nАҚШда отишмалар билан боғлиқ жиноятлар жуда кўп юз беради. Бундай нохуш воқеалардан энг фожиалиси 2012 йил 14 декабрда Ньютаун шаҳридаги мактабда юз берган. Ўшанда Адам Ланза исмли ўсмир аввал ўзининг онасини ўлдирган, кейин бошланғич мактабда 26 кишини – 20 нафар 5-10 ёшли болани ва 6 нафар катта ёшдагиларни отиб ташлаган.


Уни шаҳар ҳокими, Кенгаш раиси Ф. Раҳимов олиб борди. 10-Намозгоҳ сайлов округидан депутат Л. Абдуллаева сессия котиби этиб сайланди.\nКун тартибидаги биринчи масала — 2018 йил шаҳар маҳаллий бюджетининг кутилаётган ижроси ҳамда 2019 йилги маҳаллий бюджет параметрлари бўйича шаҳар ҳокимлиги молия бўлими бошлиғи И. Ахтамовнинг ахбороти тингланди.\nШундан сўнг жорий йил мобайнида аҳоли бандлигини таъминлаш борасида амалга оширилган ишларга оид навбатдаги масала депутатлар эътиборига ҳавола этилди.\nҚайд этилганидек, 2018 йилнинг январь — декабрь ойлари давомида бир қатор тадбиркорлик субъектларининг фаолияти йўлга қўйилганлиги, кўпгина объектларнинг ишга туширилганлиги натижасида 10484 та бўш иш ўрни яратилган. Жумладан, иқтисодиёт йўналишида 3272 та иш ўрни яратилиб, 2436 нафар фуқаро иш билан таъминланган. Саноатда эса 2360 та бўш иш ўрни яратилиб, 869 нафар аҳоли ушбу соҳада фаолият бошлади. Бундан ташқари, инвестиция лойиҳалари ва аввал хусусийлаштирилган корхоналарни ривожлантириш, "Йўл харита"ларининг ижросини таъминлаш, давлат мулки объектларини ижарага бериш, якка тартибдаги тадбиркорликни ҳамда ҳунармандчиликни ривожлантириш, кўп қаватли арзон уй-жойлар ва муҳандислик инфратузилмалар қурилиши ҳисобига 6158 та бўш иш ўрни яратилиб, 5630 нафар аҳоли иш билан таъминланди.\nКун тартибидаги учинчи масала юзасидан шаҳар ҳокими ўринбосари Б. Элмуродов шаҳар коммунал хизмат кўрсатиш тизимининг 2018-2019 йиллар куз-қиш мавсумига тайёргарлик ҳолати бўйича маълумот берди.\nТаъкидланганидек, шаҳар ҳокимлиги, сектор раҳбарлари ҳамда коммунал соҳа ташкилотлари ҳамкорлигида жорий куз-қиш мавсумига муносиб тайёргарлик ишлари амалга оширилган. Жумладан, "Намозгоҳ", "Мароқанд" маҳаллалари табиий газ тармоғининг охирги нуқтасида жойлашганлиги боис 2006 йилдан буён бу борада муаммо сақланиб келган. 1,3 километр масофадаги табиий газ қувурлари реконструкция қилингач, мазкур маҳаллаларнинг аҳолиси табиий газ билан таъминланган. "Матонат", "Мустақиллик", "Намозгоҳ", "Дўстлик", "Извошчилар", "Нурафшон", "Дарғом" каби маҳалла фуқаролар йиғини аҳолисини электр энергияси билан таъминлаш яхшиланган.\nДепутатлар кун тартибидаги шаҳарда экология ва атроф-муҳитни муҳофаза қилиш, "Samarkand CITY" ҳудудидан кўчирилаётган уй-жойлар ва объектлар учун товон пули тўлаш мақсадида тижорат банкларидан кредит олиш, Мотрид мавзесида қурилган кўп қаватли уйлар ҳисобидан ташкил этилаётган янги маҳаллага "Обод маскан" МФЙ, номсиз кўчага "Ифтихор" кўчаси, деб ном бериш масалаларини муҳокама этишди. Шунингдек, халқ депутатлари шаҳар Кенгаши ва Кенгаш доимий комиссияларининг 2019 йилга мўлжалланган иш режалари ҳам тасдиқланди.\nСессияда ташкилий масала кўрилди. Шаҳар тиббиёт бирлашмаси бошлиғи — шаҳар марказий шифохонаси бош врачи Хуршид Ниязов вазифасидан озод этилиб, ушбу лавозимга Аҳмаджон Бабажанов тайинланди. Шаҳар ҳокимлиги молия бўлими бошлиғи Анвар Саидов вазифасидан озод этилиб, унинг ўрнига Икрам Ахтамов тайинланди.\nКун тартибидаги масалалар юзасидан депутатлар ўзларининг таклиф ва тавсияларини билдиришди.\nШунинг билан халқ депутатлари шаҳар Кенгаши сессияси якунланди.\n30.12.2018 165 № 104 Сиёсат


Францияда парламент сайлови ўтказилмоқда\nФранцияликлар 577 ўринли парламентга аъзолар сайлаш учун овоз бермоқда. Сайловдан кейин парламентда янги сайланган социалист президент тарафдорлари ёки унинг сиёсий рақиблари кўпчилик ўринни эгаллаши маълум бўлади.\nФранцияда ўтказилаётган парламент сайлови натижалари мамлакатнинг янги социалист президенти Франсуа Олландни кўпчилик кўллаши ёки қўлламаслигини кўрсатади.\nОлланд сайловолди кампанияси давомида бойлар учун солиқлар миқдорини ошириш ва ўрта синф вакилларининг иш шароитини яхшилашни ваъда қилган.\nМай ойида ўтказилган президент сайловида Олланд ўнг-қанот лидери Николя Саркозини мағлубиятга учратган.\nБироқ ҳозирда янги президент парламентнинг қуйи палатасида кўпчиликни ташкил қилган консерваторлар қаршилигига дуч келмоқда.\n10 июн кунги сайловда 577 ўринли парламентга аъзо бўлиш учун турли партияларнинг олти ярим минг номзоди даъвогарлик қилмоқда.\nФранция қонунларига мувофиқ агар биринчи босқичда номзодлардан бирортаси сайловчиларнинг 50 фоиздан кўп овозини олишга муваффақ бўлмаса, 17 июн куни ўтказиладиган сайловнинг иккинчи босқичида биринчи ва иккинчи ўринни эгаллаган номзодлар қатнашади.\nТаҳлилчилар фикрича, ушбу парламент сайлови натижалари ўнг қатон сиёсатчиларининг иммиграция ва мусулмонларга нисбатан олиб бораётган сиёсатни фуқаролар қанчалар қўллаб-қувватлашини кўрсатади.\nФранция парламентига аъзо этиб сайланганлар беш йил давомида фаолият олиб боради.\nПарламент аъзоларининг депутатлик мандати Франсуа Олланднинг беш йиллик президентлик муддати тугайдиган вақтга тўғри келади.\nСўров натижаларига кўра, 10 июн кунги парламент сайловида Олланднинг Социалистлар партияси ва Яшиллар партияси номзодлари билан бирга бошқа коалициялардан озгина фарқ билан парламентда кўпчилик ўринларни эгаллаши мумкинлигини кўрсатган.\nФранцияликлар мамлакат парламентига аъзолар сайлаши учун мамлакат бўйлаб қарийб 64 мингта сайлов участкаси ташкил этилган.\nФранция парламенти аъзолиги учун ўтказилаётган сайловда 46 миллион фуқаро овоз бериш ҳуқуқига эга.


Бош саҳифа / Маданият / Ўзбекистон Миллий кутубхонаси ҳудудларда ўз филиал...\nЎзбекистон Миллий кутубхонаси ҳудудларда ўз филиалларини очади\nЯқинда бизнинг ижодий гуруҳимиз мамлакатнинг энг муҳташам биноларидан бирига ташриф буюриб, бир мақола устида ишлашди.\nХўш, ўқувчиларни бу китоблар саройнинг кенг эшиклари ортида нима кутмоқда? Ўшандаёқ ҳудудлардаги китобхонлар ҳам шундай салобатли кутубхоналарга эга бўлишса, қандай яхши бўларди, деб ўйлаган эдик. Бу ҳақда фақатгина биз ўйламаган кўринамиз.\nБарча вилоят ахборот-ресурс марказлари Алишер Навоий номидаги Миллий кутубхонага қарашли бўлади. Шу йўсинда мамлакат бош кутубхонаси кенг тармоқли филиалларга эга бўлади.\nШу билан бирга, барча филиаллар Халқ таълими вазирлиги, Олий ва ўрта махсус таълим вазирлиги, Маданият ва спорт ишлари вазирлиги таркибида фаолият юритадиган ахборот-ресурс марказлари билан яқиндан ҳамкорлик ўрнатишлари керак бўлади.\nЎзбекистон Миллий кутубхонаси ахборот-кутубхоналарни ривожлантириш фонди 3,5 миллиард сўмдан ортиқ маблағ ажратади. Бу пуллар янги ташкил этилаётган филиалларнинг моддий-техник базасини мустаҳкамлашга йўналтирилади.\nҲар бир ахборот-кутубхона марказларида ёшларнинг бўш вақтини замонавий билим масканларида ўтказиши лойиҳалари амалга оширилади. Биринчидан, уларнинг иш тартибига бугунги кунда пойтахт бош кутубхонасида фаол фойдаланилаётган мультимедия технологиялари киритилади.\nАхборот кутубхона моддий-техник базаларини модернизация қилиш ишлари 2016–2019 йилларга режалаштирган. Улар замонавий мультимедиа ускуналари билан жиҳозланган ва махсус дастурий таъминот билан таъминланган бўлади.\nПараллел равишда яна битта лойиҳа амалга оширилади. У дунё ва ўзбек мумтоз адабиётининг қадимий қўлёзмалари рақамли нусхаларини яратишдан иборатдир. Қўлёзма ва асл нусхаларни келажак учун асраб-авайлаш мақсадида нусхалар турли ахборот воситалари — босма нашр, аудиовизуал ва электрон кўринишларда тақдим этилади.


Қорақалпоғистондаги энг яхши 3 та ёш фермер- Kruz.uz\nҚорақалпоғистондаги энг яхши 3 та ёш фермер\n11:45, 28.01.2018 2042 0 Рейтинг\nҚорақалпоғистондаги фаол ëш фермерларни биласизми? Қорақалпоғистондаги фаол ёш фермерларни танийсизми? Блогер Севара Коптилуова ўз блогида энг фаол ёш фермерлар рейтингини тузиб чиқди. Қуйида ана шу фермерлар ҳақида ўқишингиз мумкин.\nБекниязов Қурбонбой 2010 йил Қорақалпоғистон Республикаси Хўжайли туманидаги “Бекниязов Қурбонбой” фермер xўжалиги раиси этиб тайинланган.\nУ раҳбарлик қилган “Бекниязов Қурбанбой” фермер хўжалиги асосан боғдорчиликга ихтисослаштирилган, фермер хўжалигининг умумий ер майдони 3,5 гектарни ташкил қилади. Хўжаликда асосан полиз экинлари етиштирилади.\nПилла етиштириш бўйича режани 2015-2016-2017 йилларда 100 фоизга бажарган.\n“Бекниязов Қурбанбай” фермер xўжалиги 2016-2017 йилларда 96 млн. сўм даромад олиб, 38 млн. сўм соф фойда олишга эришган.\nҲозирги кунда “Бекниязов Қурбанбай” фермер хўжалигида 4 нафар киши доимий иш билан таъминланган. Фермер хўжалиги етиштирган қишлоқ хўжалиги маҳсулотлари билан бир қаторда, ҳар ишчи оиласига йил давомида 200 кг картошка, 250 кг пиёз, 350 кг сабзи ва бошқада мева-чевалар тарқатиб берилиши йўлга қўйилган.\nҚ.Бекниязов 2015 йил O’zLiDeP томонидан ташкиллаштирилган “Энг ёш фермер” кўрик-танловининг Ўзбекистон республика босқичида фахрли III ўринни эгаллаган.\n2017 йил “Ташаббус” кўрик-танловининг Қорақалпоғистон Республика босқичида “Энг ёш фермер” номинацияси бўйича диплом билан тақдирланган.\nҚ.Бекниязов Ўзбекистон ёшлар иттифоқи томонидан 2017 йил 25 ноябрь куни Тошкент шахрида ташкил этилган Ўзбекистон ёш фермерлари I Республика форумида фаол иштирок этди.\nХидирбаев Самад Холбаевич 2014 йил Қорақалпоғистон Республикаси Амударё туманидаги “Хириров Самад” фермер xўжалиги раиси этиб тайинланган.\n2017 йил 25 ноябр куни Тошкент шаҳридаги ташкил этилган Ўзбекистон ёш фермерлари I Республика форумида иштирок этuан.\nУ раҳбарлик қилган “Хидиров Самад” фермер хўжалиги асосан пахтачилик ва буғдойчиликга ихтисослаштирилган, фермер хўжалигининг умумий ер майдони 68.5 гектарни ташкил қилади.\nС.Хидирбоев томонидан 2014 йили 61 га майдонга чигит экилиб, 129 тонна ўрнига 148 тонна, 2015 йил 32 га майдонга чигит экилиб, 68 тонна ўрнига 86 тонна сифатли пахта хомашёси етиштирилиб, режа ортиғи билан бажарилган.\n2014 йили 15 гектар майдонга буғдой экилиб, 27 тонна ўрнига 38.5 тонна буғдой етиштириб, ҳосилдорлик 25 центнерни ташкил этиб, режа фоизга бажарилган бўлса, 2015 йили 7.5 гектар майдонга буғдой экилиб, 19 тонна буғдой етиштириб, ҳосилдорлик 25 центнерни ташкил этиб, режани 100 фоизга бажарган буғдой етиштирган.\nПилла етиштириш бўйича режани 2014 йил 115 фоизга, 2015 йил эса 118 фоизга бажарган.\n“Хидирбоев Самад” фермер xўжалиги 2014-2015 йилларда 210 млн. сўм даромад олиб, 68 млн. сўм соф фойда олишга эришган.\nҲозирги кунда “Хидирбоев Самад” фермер хўжалигида 29 нафар киши доимий иш билан таъминланган.\nФермер хўжалиги етиштирган қишлоқ хўжалиги маҳсулотлари билан бир қаторда, ҳар ишчи оиласига йил давомида 400 кг картошка, 250 кг пиёз, 350 кг сабзи ва бошқада мева-чевалар тарқатиб берилиши йўлга қўйилган.\nСадуллаев Даниял 2015 йил Қорақалпоғистон Республикаси Қонликўл туманидаги “Санемий” фермер xўжалиги раиси этиб тайинланган.\nД.Садуллаев 2016 йилларда “Ташаббус” кўрик- танловининг Қорақалпоғистон Республикаси босқичида “Энг яхши ёш фермер” номинацияси бўйича қатнашип совриндарлар қаторидан жой олган.\nУ раҳбарлик қилган “Санемий” фермер хўжалиги асосан пахтачилик ва буғдойчиликга ихтисослаштирилган, фермер хўжалигининг умумий ер майдони 76 гектарни ташкил қилади.\nД.Садуллаев томонидан 2016 йили режага асосан майдонга чигит экилиб, 30 тонна пахта топширип 109 фоиз га , 2017 йил режага асосан майдонга чигит экилиб, 39тонна пахта топширип 127 фоиз га сифатли пахта хомашёси етиштирилиб, режа ортиғи билан бажарилган.\n2016 йили режага асосан майдонга буғдой экилиб, 61 тонна ўрнига 88 тонна буғдой етиштириб, режа 140 фоизга бўлса, 2017 йили режага асосан майдонга буғдой экилиб, режани 100 фоизга бажарган,\n“Санемий” фермер xўжалиги 2016 йилларда 80 млн. сўм даромад олган болса 2017 йил 55 млн. сўм соф фойда олишга эришган.\nҲозирги кунда “Санемий” фермер хўжалигида 5 нафар киши доимий иш билан таъминланган. Фермер хўжалиги етиштирган қишлоқ хўжалиги маҳсулотлари билан бир қаторда, ҳар ишчи оиласига йил давомида қовин тарвуз сабзи ва бошқада мева-чевалар тарқатиб берилиши йўлга қўйилган.\nСевара Коптилуова блогифермер


Кремль АҚШнинг санкциялар бўйича янги қонуни лойиҳасидан норози\n08 апрел 2020, Тошкент вақти: 21:41\nПрезидент Владимир Путиннинг матбуот котиби Дмитрий Песков.\nМосква расмийлари АҚШ Сенатида Россияга нисбатан жорий этилган санкцияларни қатъийлаштириш тўғрисидаги қонун лойиҳаси ишлаб чиқилаётганига норозлик билдирмоқда.\nМазкур қонун лойиҳаси президент Трампни санкцияларни енгиллаштириш ёки қатъийлаштириш ваколатидан маҳрум қилади.\nРоссия Ташқи ишлар вазири ўринбосари Сергей Рябков мазкур қонуннинг ишлаб чиқилиши “Москва ва Вашингтон ўртасидаги муносабатларни бира –тўла вайрон қилади”, деб айтди.\nУнга кўра, мазкур қонун қабул қилинадиган бўлса, Москва жавоб тариқасида ўз қонунини ишлаб чиқади ва бу ҳаракатлар ортидан “икки давлат сиёсий ҳамда дипломатик жиҳатдан боши берк кўчага қамалиб қолади”.\nПрезидент Путиннинг матбуот котиби Дмитрий Песков\n-Мазкур қонунга муносабат чуқур таҳлилдан сўнг шакллантирилади ва бу тўғридаги қарор сўзсиз президент Путин томонидан қабул қилинади, - деб билдирди.\nМосква 2014 йил баҳорида Украина ҳудуди ҳисобланадиган Қримни аннекция қилиши ортидан Ғарб давлатлари Россияга нисбатан санкцияларни жорий этган эди.


Букинист дўконидан бир кўтарим эски-туски китобларни харид қилиб ҳужрасига қамалиб олган эмиш. Кўкрагини зах ерга бериб олиб «Жамила» қиссасини қайта-қайта мутолаа қилаётган бўлса керак. Ҳатто «дунёдаги энг гўзал севги қиссаси» бўлса ҳам «Жамила»дан не фойда?! Мабода Чингиз Айтматовнинг шахсан ўзи бош қўшса, Қаламкаш йўлиққан бедаво дарднинг давоси топилармикан? Ким билади дейсиз.\nТелефонига «послушка» ўрнатилган. У кунда-кунаро ўн уч мартадан қўнғироқ қилади, аммо Чеҳрагул лом-мим этмайди. Ўчакишгандек, Чеҳрагул телефонига «Тўрт қадам қолади етишга сенга, Тўрт қадам қолади етишга менга, нега қўрқамиз бахтли бўлишга...» деб такрор-такрор айтиладиган қўшиқ матнини ёздириб қўйган. Бечора ошиқ гўшакдан ту-ту-ту этган қисқа гудок эшитила бошлагунча қўшиқ парчасини охиригача эшитади. Сўнг уф-ф тортиб рақамларни қайта теради ёки астагина гўшакни жойига қўяди.\nАжойиб кунларнинг бирида у Чилонзорнинг 19- кварталига бориб «Автошкола» атрофида ҳассасини йўқотиб қўйган кўрга ўхшаб хийла айланиб юрган. Кечки пайт йўловчи автобусга ўтириб метро томон йўл олган. Орадан бир ҳафта ўтгач, яна «Автошкола» рўпарасида пайдо бўлади.\nБу гал ичкарига кириб ҳаваскор ҳайдовчиликка ўқиш учун керак бўладиган хат-ҳужжат ва нарх-наволар билан қизиқади. Директор ўринбосари: «Ҳайдовчилик гувоҳномасини сотиб оласизми ёки вақтингизни беҳуда совуриб тўқсон кун ўқув машғулотларига қатнашасизми?» деб сўрайди. «Ўқийман», деб жавоб беради Қаламкаш. Бирпас ўйланиб туриб: «Ишқилиб, ҳар куни Хирмонтепа маҳалласи ёнидан икки марта ўтсам бас, бошқа армоним қолмайди», деб илова қилади. Директор ўринбосари: «Янги набор бошланган заҳоти сизга қўнғироқ қилиб чақирамиз», деб уни кузатиб қўяди.\nЧамаси, у Чеҳрагулни олисдан бўлса-да бир кўриш илинжида «Автошкола»га ўқишга кирмоқчи, шекилли. Қўйиб бериш керак. Майли, ўқисин. Умуман, арқонни узунроқ ташлаб қўйган маъқул. Қани, қаергача борар экан. Ахир, бузоқнинг югургани сомонхонагача деган гап бекорга айтилмаган-ку!\nКечагина тўда-тўда бўлиб орқасидан эргашиб юрадиган шогирдлари бирин-кетин ҳукумат идорларига ишга жойлашгач, дарвеш шоир Рауф Парфи эринмасдан ҳар бирига сим қоқиб: «Дўстим, энди қалайсиз? Сомонхонада нима гаплар бор?» деб савол берар экан. Сўроққа тутилган одам чайналиб қолганини эшитган заҳоти индамасдан гўшакни жойига қўйиб, навбатдаги Бузоққа телефон қилар экан.\nБу бошқа концертнинг ашуласи бўлса-да, шу тобда нохос эсимга тушиб қолгани боис хотира дафтаримга қоралаб қўйдим.\nКейинги ўн кун давомида Қаламкаш Чеҳрагулга умуман телефон қилмайди. Нима бўлган экан? Наҳотки севгилисидан кўнгли совуган бўлса?! Балки ўзини хўрлангандек ҳис этиб эс-ҳушини йиғиб олгандир? Ким билади дейсиз.\nҲойнаҳой, мустаҳкам ёки омонат алоқа ўрнатиш учун қандайдир баҳона қидириб юрган бўлса керак. Энг яхши баҳона йўл четида турганини кўрмаётганмикан? Ана, «Автошкола»да бирга ўқишни таклиф этса, олам гулистон. Шундай таклиф билан мурожаат этсам, Чеҳрагулни орлантириб, иззат-нафсини поймол этган бўламан деб ич-этини кемириб юрган бўлса ҳам асло ажабланмайман.\nШартта Чеҳрагулнинг йўлини тўсиб изҳори дил этишга икки дунёда ҳам журъат этолмайди. Ундан кўра, ҳаётийроқ йўл билан унга яқинлашмоқ лозим. Боя айтганимдек, аввало, ўзини тийиб юрсин, арқонни узун ташлаб қўйсин: токи Чеҳрагул рўй бераётган ҳодисани обдон ўйлаб кўрсин, мустақил мушоҳада юритсин.\nСоф севги гўё биллур қадаҳга лим-лим қилиб қуйилган газли сувга ўхшайди: ундан майда-майда пуфакчалар юзага отилиб чиқиб пақ этиб ёрилади, атрофга сув заррачаларини сачратиб юборади; қадаҳни кўтариб ичмоқчи бўласан-у, аммо уни тўкиб юборишдан қўрқасан. Қадаҳ остидаги газ батамом отилиб чиқса, сув сатҳи пасайиб қоладигандек туюлади. Кейин қадаҳни кўтариб симириш мумкин. Қадаҳга тикилиб ўтирган одам зиёфат охиригача чанқоғини қондира олмайди. Эҳтимол, кимдир келиб қадаҳни бир кўтаришда бўшатиб кетиши ҳам ҳеч гап эмас.\nТабиатда олтин соф ҳолида учрамаганидек, жамиятда севги ҳам соф ҳолатда учрамайди. Олтин қандайдир қоришмалар таркибида оз миқдорда бўлади, уни қоришмалардан ажратиб олиш керак. Севгини ҳам қоришмадан тозалаш талаб этилади.\nЧеҳрагулнинг телефонига ҳам «послушка» ўрнатиш лозим. Қаламкаш унга кўча-кўйдан телефон қилаётган бўлиши ҳам мумкин.\nОдамларга ўргатавериб охир-оқибат ўзимга ҳеч нарса қолмас экан-да, жин урсин!


Мишель Платини ҳибсга олинди » Sangzor.uz - Инновацион ахборот портали\nSangzor.uz » Дунё » Мишель Платини ҳибсга олинди\nМуаллиф User Сана 18-06-2019, 14:00 Фикрлар "0" Кўрилди: 172\n1984 йилги Европа чемпионати ғолиби, 63 ёшли собиқ футболчи ва собиқ амалдор Нантерредаги аксилкоррупция бошқармасига олиб келинган.\nМанба маълумотига кўра, собиқ амалдор 18 июнь куни ҳибс қилинган. Текширув доирасида француз сиёсатчиси, Николя Саркози президентлиги вақтида ҳукумат таркибида бўлган Клод Геан ҳам сўроқ қилинган.\nМаълумот учун, 2010 йилнинг декабрида ФИФА ижроия қўмитаси йиғилиши қарорига кўра 2022 йилги жаҳон чемпионати мезбонлигини Қатар қўлга киритган. Ўша вақтдаёқ инглиз матбуотида ушбу танловда коррупцияга йўл қўйилгани эҳтимоли бўйича текширувлар чиқа бошлаганди. Хабарларда Қатар вакилларидан 5 миллион доллар миқдорида пора олингани айтилганди.\nКатегория Дунё / Спорт Кўрилди 172\nАдлия вазирлиги ёлғон ахборот\n“Табассум” энди болажонларга табассум\nИюль ойи бошида Ўзбекистонда жазирама\nШавкат Мирзиёев журналистлар ва\nЖиззахлик ёшларнинг Хива шаҳрига\nСиртқи таълимга ҳужжатлар 15 июлга


Афсонавий "Совет уйқу тажрибаси" ҳақида фильм яратилди » Ўзбекистон янгиликлари – Zamin.uz\n17 октябрь 2019, 22:30\nФильм 1940 йиллардаги Россия уйқу тажрибасига асосланган. Иккинчи Жаҳон урушидан кейин бешта сиёсий маҳбус давлатнинг душмани деб топилди ва синов хонасига қамаб қўйилди. Маҳбуслар агар ушбу тажрибада иштирок этса, озодликка чиқариб юборилиши ваъда қилинган. Чорасиз қолган маҳбуслар ушбу тажриба давомида 30 кун хонага тарқатилган инсонга уйқу келтирмайдиган заҳарли газдан нафас оладилар.\nАммо тез орада тажриба объектлари ҳисобланган сиёсий маҳбуслар ўз онгини йўқотишни бошлайдилар ва бу уларни ўз-ўзини ўлдиришига олиб келади. Ўн бешинчи куни синов хонаси очилган ва бетартиблик бошланган. Снопес сайти томонидан ёлғон деб топилган ушбу шаҳар афсонаси йиллар давомида интернет жамоатчилигини ўзига жалб қилиб келган. Аммо, Барри Андерссон "Совет уйқу лагери" номи остида ушбу воқеани фильмда ёритиб чиқди.\nФильм Крепйпастага асосланган бўлиб, пресс-релизда айтилишича, "Андерссон ушбу машъум воқеага иштирок этган маҳбуслар ва Қизил армия назорати остида 30 кунлик ушбу тажрибани ўйлаб топган ва бошқарган эр-хотин тадқиқотчиларни образини кўрсатиб бериш учун халқаро актёрлар ансамблини йиғди.\nФильм актёрлари ҳақида гапирадиган бўлсак, доктор Анна Антоноффнинг ролини аргентиналик актриса Эва Де Доминиcи ижро этди. Ажабланарлиси шундаки, Доминиcи бир пайтлар "Сиз ухламайсиз" номли фильмда ҳам рол ўйнаган. Фильмда шунингдек, Рафал Завиэруча Антоноффнинг эри доктор Лео Антонофф ролини ижро этган. Машҳур актёр Евгений Крутов эса СССР капитани Егор Соколов ролида ўйнаган.\nТўртта синов беморлари ролини(Асл Крепйпастада бешта махбус бўлсада) актёрлар Крис Каттан, Чарлз Хуббел, Пол Крам ва Майкл Виллар ўйнади. Андерсон фильмнинг ижрочи продюсери сифатида Эмми ва Пеабоди мукофотига сазовор бўлган гримёр Крист Баллас билан ҳамкорлик қилди. У 2009 йилда ЖЖ Абрамснинг "Юлдузли трек" фильми учун мукофотга сазовор бўлган жамоасининг энг фаол аъзоси эди. Баллас, шунингдек, "Совет уйқу лагери" учун продюсерлик вазифасини ҳам бажарди.\nЯнгиликлар » Маданият » Афсонавий "Совет уйқу тажрибаси" ҳақида фильм яратилди\n19:35 Маҳбуслар илк маротаба Ҳаж амалини адо қилишди\n15:50 Бразилиядаги турмадан юздан ортиқ маҳбуслар қочиб кетди\n15:41 Ер ости йўли орқали Бразилия қамоқхонасидан 90 нафар маҳбус қочди\n11:47 АҚШнинг Ислом дини ҳақидаги энг яхши 6 та киноси


Асад: Трамп террорчиликка қарши курашса, Суриянинг табиий иттифоқдошига айланади\n09:15 / 16.11.2016\nСурия президенти Башар Асад Сурияда АҚШ президенти этиб сайланган Дональд Трампдан ҳозирча ҳеч нарса кутилмаслигини, бироқ Трамп террорчиликка қарши курашишни бошласа, у Суриянинг табиий иттифоқдошига айланади, деб айтди. Асад бу ҳақда Radio e Televisao de Portugal’га берган интервьюсида маълум қилди.\n"Агар Трамп террорчиликка қарши курашмоқчи бўлса, унда биз бу масалада террорчиларни яксон қилмоқчи бўлган Россия, Эрон ва бошқа давлатлар билан бўлганидек, албатта унинг иттифоқдоши бўламиз", деб айтди Асад.\nШу билан бирга Асад Трамп ўз лавозимига киришгунча яна икки ой кутиш кераклигини айтди. Асаднинг таъкидлашича, АҚШ маъмурияти президентга таъсир қилиши мумкин бўлган бир неча кучлар ва "ҳомий"лардан иборат.\nДональд Трамп Сурия Башар Асад


Трамп афғонистонлик шахсни ўлдиришда гумонланаётган аскар ишини кўриб чиқади\n30 март 2020, Тошкент вақти: 03:40\nАҚШ президенти Дональд Трамп 2010 йилда Афғонистонда маҳаллий шахсни ўлдирганликда гумонланаётган собиқ армия зобити ишини кўриб чиқишини билдирди.\nБу ҳақда 16 декабрь куни президент Twitterда ёзди:\n- Кўпчиликнинг талаби билан АҚШ ҳарбий қаҳрамони, қотилликда айбланаётган майор Мэтт Голстейн ишини кўриб чиқаман. Хорижда террорчи бомба ясовчини ўлдирганини тан олгани учун ўз ҳукуматимиз уни ўлим жазосига ҳукм қилиши мумкин.\nТрамп билдирувидан бир оз олдин Голстейннинг адвокати ҳамда рафиқаси Fox New телеканалига интервью бериб, аскарни ҳимоя қилган эди.\n13 декабрь куни АҚШ армияси матбуот котиби Голстейн 2010 йилда Афғонистонда хизмат ўтаётган пайтида афғонистон фуқаросини ўлдиришда айбланаётганини билдирган.\nҲодиса пайтида капитан унвонида бўлган Голстейн ишини ҳарбий судда кўриб чиқиш бўйича қарор чиқарилиши кутилмоқда.\nБундан олдин АҚШ президентлари ҳарбийлар қўл урган жиноятларни шарҳлаган, натижада суд ишига аралашилгани ҳақида шикоятлар юзага келган ҳолатлар бўлган.\nПрезидент ҳарбий судга таъсир ўтказа олмаса-да, жиноятчиларни афв этиш ҳуқуқига эга.


Ўзбекистон ва Германия етакчиларининг саммити бўлиб ўтади\nЎзбекистон Республикаси Президенти Шавкат Мирзиёев ва Германия Федерал канцлери Ангела Меркель 12 март куни видеоанжуман шаклида учрашув ўтказадилар.\nИкки мамлакат етакчилари Ўзбекистон билан Германия ўртасидаги кўп қиррали шерикликни янада кенгайтиришнинг долзарб масалаларини кўриб чиқишлари кўзда тутилган.\nОлий даражадаги учрашувларда эришилган келишувларни амалга ошириш, конструктив сиёсий мулоқотни ривожлантириш, савдо-иқтисодий, инвестициявий, молиявий-техник ва маданий-гуманитар ҳамкорликка доир қўшма лойиҳа ва дастурларни илгари суриш масалаларига алоҳида эътибор қаратилади.\nМузокараларда халқаро ва минтақавий аҳамиятга молик долзарб масалалар юзасидан ҳам фикр алмашилади.\nЭслатиб ўтамиз, Ўзбекистон Республикаси Президенти 2019 йил январь ойида расмий ташриф билан Германия Федератив Республикасида бўлди, ўша йилнинг май ойида эса Германия Президенти Франк-Вальтер Штайнмайер жавоб ташрифи билан Ўзбекистонга келди.\nГермания Ўзбекистоннинг муҳим иқтисодий, инвестициявий ва технологик шерикларидан биридир.\nЎтган йил якунларига кўра ўзаро товар айирбошлаш 829 миллион долларни ташкил этган, мамлакатимизда Германиянинг 700 миллион доллардан зиёд инвестициялари ўзлаштирилган. Ўзбекистонда 200 га яқин қўшма корхона фаолият юритмоқда.


Мия фаолиятини оширувчи маҳсулотлар » Ўзбекистон янгиликлари – Zamin.uz\n, 24 2021, 14:32\nМия фаолиятини оширувчи маҳсулотлар\n09 апр, 11:22 14 376 Ҳаёт тарзи\nНонушта қилаётганда, тушлик ёки кечки овқатни еяётганимизда, тановул қилаётган маҳсулотларимиз фойдалими ёки йўқми, деб ўйлаймиз. Зеро, узоқ йиллар давомида мия яхши ишлаши учун тўғри овқатланиш зарур. Аммо бунинг учун қандай маҳсулотларни истеъмол қилиш кераклигини билиш лозим. Қуйида мия фаолиятини яхшилаш учун унга фойда берадиган маҳсулотлар ҳақида билиб олишингиз мумкин.\nКепакли донлардан тайёрланган маҳсулотлар\nКепакли донлардан тайёрланган нон, унган буғдой ва бўтқа истеъмол қилинг. Буғдой, сули, арпа ёрмасидан тайёрланган бўтқани. Бу маҳсулотларда мия фаолиятини яхшилайдиган клетчатка ва В гуруҳи витаминлари бор.\nЁнғоқ мия фаолияти учун жуда фойдали. Уларда ёғ кислоталари, фолий кислота, В1, В6, В9, В12, РР, К, С, Е витаминлари бор.\nБу ичимлик миянинг қон билан таъминланишини яхшилайди. Какао таркибидаги флаванол – антиоксидант мия яхши ишлашига ёрдам беради.\nМутахассисларнинг таъкидлашича, шоколад ейдиган ёки қора шоколад ичадиган одамларнинг хотираси бошқаларникига нисбатан яхшироқ бўлади. Шоколад тайёрлашда ишлатиладиган какао донларида теобромин мавжуд бўлиб, у асаб тизими учун фойдали.\nБалиқнинг ёғли турлари хотирани яхшилаш ва миянинг яхши ишлаши учун жуда фойдали. Балиқда омега-3 ва омега-6 ёғ кислоталари, йод, бром, магний, молибден, марганец, рух, В гуруҳи витаминлари, РР, Н бор. Бу витаминлар ва микроэлементларнинг ҳаммаси ижобий таъсирга эга: хотирани, қон айланишини яхшилайди, томирларни мустаҳкамлайди.\nЧерника — жуда фойдали реза мева. У антиоксидантлар, витамин ва минераллар, темир, мис, пантенол кислота, С, В1, В6, РР, А витаминларига бой. Черника мия фаолиятини, кўриш қобилиятини яхшилайди, томир деворларини мустаҳкамлайди.\nОлмада фойдали моддалар, витаминлар ва минераллар кўп, аммо мия учун олма истеъмол қилиш шуниси билан қадрлики, унинг таркибий қисмлари инсультда учрайдиган қон қуйилишини 2 баробар камайтириши мумкин.\nМия учун фойдали, хотирани ва ақлий қобилиятни яхшилайдиган глюкозани реза мевалар ва мева, тарвуз, қовун, малина, ертут, олхўри, шафтолида топиш мумкин. Бу маҳсулотларни мунтазам равишда истеъмол қилинг.\nМия яхши ишлаши учун зайтун мойи истеъмол қилиш керак, уни алоҳида маҳсулот сифатида ҳам истеъмол қилиш ёки салатларга қўшиш мумкин.\nТухумда лецитин ва В12 бор, булар миянинг нормал ишлашига ёрдам беради.\nАгар одам қаҳвани меъёрида истеъмол қилса, бу маҳсулот Альцгеймер касаллиги ривожланишининг олдини олади. Қаҳва истеъмол қилиш тез қарор қабул қилиш ва тафаккурни тиниқ сақлашга ёрдам беради.\nМияга, шунингдек, ақлий қобилиятни яхшилайдиган дофамин зарур. Таомномангизга ловия, товуқ, курка гўшти, сут маҳсулотларини қўшинг.\nМия яхши ишлаши учун серотонин жуда муҳим. Хотира, ўқиш қобилияти унга боғлиқ. У туфайли биз яхши ухлаймиз, иштаҳамиз, кайфиятимиз яхши. Серотонин гормони банан, шоколад, помидор, анжир каби маҳсулотларда мавжуд аминокислоталардаги триптофан туфайли ҳосил бўлади.\nМия фаолиятига фойдали маҳсулотларни мунтазам равишда истеъмол қилинг.\nШифокорлар вирусни енгишга ёрдам берадиган маҳсулотлар номини маълум қилди 12 мар, 15:50\nЎқувчиларнинг ақлий фаоллигини оширувчи маҳсулотлар билан танишинг! 05 дек, 11:41\nМияга ҳам ҳордиқ керак 12 ноя, 07:29


Мазкур ҳисобот, маълумотларга кўра, АҚШ Конгресси буюртмаси бўйича тайёрланган. Ҳисоботда таъкидланишича, мазкур ҳужжатда инсон ҳуқуқлари борасидаги муаммоларни аниқлаш билан бирга, АҚШнинг ушбу муаммоларни бартараф этиш йўлида амалга оширилган дастур ва лойиҳалари ҳақида маълумот берилган.\nҲисоботда билдиришича, 2003 йилда АҚШ демократияни қўллаб-қувватлаш ва инсон ҳуқуқлари бўйича вазиятни яхшилаш учун Ўзбекистонда 15,9 миллион доллар маблағ сарфлаган.\nҲисоботдаги ушбу маълумот Ўзбекистонда фаолият кўрсатаётган маҳаллий ва хорижий инсон ҳуқуқлари ташкилотлари вакилларининг эътирозларига сабаб бўлмоқда.\nЎзбекистон инсон ҳуқуқларини ҳимоя қилиш жамияти раиси Толиб Ёқубовнинг таъкидлашича, ажратилган маблағларнинг аниқ мақсад йўлида сарфланганига кучли шубҳа мавжуд. Буни ҳозирда мамлакатдаги инсон ҳуқуқлари борасидаги вазият ҳам исботлаб турибди.\nДавлат департаменти ҳисоботида АҚШ томонидан ажратилган маблағнинг асосий қисми Ўзбекистонда ички ишлар, прокуратура, хавфсизлик хизмати тузилмалари ходимлари учун махсус тренинглар ўтказишга сарфлангани баён қилинган.\nБу хусусда “Ҳьюман райтс уотч” ташкилотининг Тошкентдаги ваколатхонаси раҳбари Алисон Гилл хоним қуйидаги фикрни билдирди:\n“Демократик ташаббус” маркази директори, инсон ҳуқуқлари ҳимоячиси Искандар Худойберганов ҳам А.Гиллнинг фикрини қўллаб-қувватлади. Унинг айтишича, АҚШнинг бу борадаги ишларни пухта ташкил этмагани ачинарлидир.\nҲисоботда Давлат департаменти Ўзбекистон бўйича олиб борилган ишлар самара бермагани тан олинган. Шу билан бирга, Ўзбекистон инсон ҳуқуқлари борасида, айниқса, демократик ислоҳотлар ўтказишда янада каттароқ натижаларни қўлга киритишга ҳаракат қилади, дея умид билдирилган.


Nasiba Abdullayeva 55 yoshda - Yoshlar.com\nNasiba Abdullayeva 55 yoshda\nСамарқанд ҳақида унинг бутун гўзаллиги, кечаси, бугуни ва истиқболини бу қадар ёрқин, салобатли қилиб куйлаган, Самарқандга бир бора бўлса-да бормаган одам қалбида ҳам бу шаҳарга нисбатан муҳаббат уйғота олган, унинг ҳақиқатан ҳам афсонавий шаҳар эканини сўзларда, оҳангларда тасвирлаб бера олган хонанда бошқа топилмаса керак.\nБу ҳол Насиба Абдуллаеванинг деярли барча қўшиқларида учрайди. Уни тинглаган киши зўриқмайди. Энг маҳзун қўшиғидан ҳам ҳаёт завқини туяди, ғами арийди, дардини ҳофиза билан бўлишади, енгил тортади. Насиба Абдуллаевадаги нафосат, нафислик, вазминлик қўшиқларига кўчгандек.\nУнинг “Умр баҳори”ни номли қўшиғи ҳамон тилларда... Насиба Абдуллаеванинг ҳамма қўшиқларидан топиш мумкин бўлган бир нарса бор: у бир вақтнинг ўзида ҳам дардни, ҳам бахтни куйга солади. Бахтсизлик ҳақида куйлаётиб, қачонлардир унга аталган бахтни етишини айтади, юракни ғаш қилган армонлар ҳақида куйлаб туриб, ҳаёт тўсиқларини енгиб ўтиш инсоннинг ўз қўлида эканини, армонларга боғланиб, тушкунликка тушиб қолмасликни уқтиришга уринади. Агар баландпарвоз гап бўлмаса, у қўшиқлари билан яшашга ўргатади.\nБугун, 15 ноябрь куни Самарқанд юлдузи, Ўзбекистон халқ артисти Насиба Абдуллаева 55 ёшни қаршилади.\nНасиба Абдуллаева 1961 йил 15 ноябрда кўҳна ва навқирон Самарқанд шаҳрида Мелик Ёрмуҳаммедов оиласида таваллуд топган.\nНасиба Абдуллаеванинг болалик хотиралари узум билан боғлиқ. У болалиги ўтган ҳовлидаги узум таъмини ҳамон ахтаради. Интервьюлардан бирида ўша узум кўчатидан олиб келиб, Тошкентдаги ҳовлисига экканини, шу орқали болалик соғинчига таскин, юпанч топганини айтганди.\nУ ота дуосини олган санъаткор. Хонанда ўз хотираларида қачонлардир отаси Малик Ёрмуҳаммедов жажжи Насибани қўлидан тутиб мусиқа мактабига олиб боргани, одамларнинг гап-сўзларига, оила аъзоларининг қаршилигига қарамай қизининг санъаткор бўлишига йўл очиб берганини айтади.\nМактаб билан бир вақтнинг ўзида мусиқа мактабининг аккардион бўлимида таҳсил олган, Насиба мактабни битиргач, ўз омадини синаб кўриш учун ҳужжатларини Архитектура институтига топширади. Худди шу йилнинг ўзида уни мактабга таклиф этишади ва у мусиқа ўқитувчиси лавозимида ишлай бошлайди.\nОрадан бир неча йил ўтиб, унинг овоз имкониятлари атрофдагиларнинг ҳам ҳавасини келтира бошлайди ва жозибадор овоз эгасини “Самарқанд” вокал-инструментал ансамблига солист этиб таклиф қилишади.\nМусиқа мактабида ўқиб юрган кезларидаёқ, катта саҳналарга чиқиб юрган Насиба, қўшиқ ва санъат ҳаётининг мазмунига айланишини сира ўйламаган эди.\nНасиба Абдуллаева ижоди давомида жуда кўплаб ҳалқаро тадбир ва фестивалларда иштирок этган ҳамда гастроль сафарларда бўлган. Хонанданинг репертуарида ўзбек, рус, турк, озор ва форс тилларидаги қўшиқлар бор. Унинг кўплаб қўшиқлари хит даражасига етган. “Баригал”, “Самарқанд”, “Айланай”, “Бахт ўзи нимадир?”, “Соғинч”, “Умр баҳори”, “Эсланар” кабилар шулар жумласидандир.\nНасиба Абдуллаева ижоди давомида кўплаб мукофотларга сазовор бўлган. Ҳукуматимиз томонидан таъсис этилган Ўзбекистонда хизмат кўрсатган артист, ҳамда Ўзбекистон халқ артисти унвонлари, “Меҳнат шуҳрати” ордени билан мукофотланган.\nНасиба Абудллаева бир қанча фильмларда роль ижро этган, фильмлар учун қўшиқ куйлаган, овоз берган.\n1989 йили у “Насиба”, 2003 йили “Мунис онам” фильмида рол ижро этган.\nФурсатдан фойдаланиб, таҳририятимиз номидан Насиба Абдуллаевани таваллуд айёми билан табриклаб қоламиз. Унга мустаҳкам соғлик ва оилавий ҳотиржамлик тилаб қоламиз.


28 апрелда Сеулда "Invest in Uzbekistan" бизнес-форуми бўлиб ўтади\n14:25 / 21.04.2016\n2016 йил 28 апрель куни Жанубий Корея республикаси пойтахти Сеул шаҳрида "Invest in Uzbekistan" (Ўзбекистонга сармоя киритинг) бизнес-форуми бўлиб ўтади. У, Ўзбекистон Давлат рақобат қўмитаси ва Корея биржаси ҳамкорлигида ташкил этилади.\nЎзбекистон ҳукуматининг 2016 йил 19 апрелдаги қарорига кўра, бош вазир биринчи ўринбосари раҳбарлигидаги расмий делегация таркиби тасдиқланди. Унда маҳаллий кимё ва электротехника саноати акционерлик жамиятлари, қурилиш материаллари ишлаб чиқариш, ёқилғи-энергетика мажмуаси, машинасозлик ва темир йўлда юк ташиш ҳамда истеъмол маҳсулотлари ишлаб чиқариш, молиявий ва бошқа хизматлар кўрсатиш соҳаси вакиллари қатнашади.\nБизнес-форумда Ўзбекистон иқтисодиётининг барча соҳаларида яратилган инвестицион имкониятлар намойиш этилади. Корейс компаниялари шунингдек, камида 15 фоиз хорижий капитални жалб этиш режалаштирилаётган 50дан ортиқ акционерлик жамияти молиявий-хўжалик юритиш фаолияти билан яқиндан танишиш имкониятига эга бўлади.\n2011 йилдан Ўзбекистонда Корея биржаси билан ҳамкорликда, 6 миллион долларлик қимматли қоғозлар бозорини модернизация қилиш лойиҳаси амалга оширилмоқда. Жорий йил охиригача, Ягона дастур-техник мажмуаси ишга туширилади, унда савдо, депозитар ва назорат тизимлари фаолияти умумлаштирилади.


Сўзларида нур, овозларида илоҳий оҳанг бор эди – mulkdor.com\nСўзларида нур, овозларида илоҳий оҳанг бор эди\nJune 15 2018, 12:06 ДинЎзбекистон\nМен Анвар қори Турсунов билан 90-йилларнинг ўрталарида Республика радиосида ишлаб юрган кезларимда танишиш ва ҳамсуҳбат бўлиш бахтига мушарраф бўлганман.\nӮша даврда узоқ йиллар мобайнида репрессияга учраган ислом динимиз энди-энди қайта тикланаётган эди. “Қуръон”ни халққа етказишда диний соҳада етук билимга эга мутахассислар қатлами ҳали у даражада кўпчиликни ташкил этмасди.\nОчиғи, диний уламо вакили билан биринчи марта суҳбат ўтказишим эди. Ҳануз эсимдан чиқмайдиган таассурот шу бўлган эдики, Анвар қори Турсуновда шу пайтгача мен бошқа одамларда учратмаган нимадир бор эди. (Мен турли соҳаларга оид мавзуларда иложи борича ушбу соҳанинг етук мутахассислари билан радио суҳбатлар тайёрлашга ҳаракат қилардим.)\nАнвар қори “Қуръон” ёки ҳадислардан сўзлаганларида руҳиятингизга илоҳий қувват оқими кириб келаётганини ҳис қилардингиз. Ўзларини тутишлари ўта вазмин, овозларида эса илоҳий оҳанг бор эди.\nТўғри, буларнинг бари исломий ўгитлар туфайли дейишингиз мумкин. Аммо кейинчалик ҳам бир қанча диний уламолар билан суҳбатда бўлдим ёки уларнинг суҳбат, насиҳат ва ўгитларини оммавий ахборот воситалари орқали тингладим. Бироқ ҳаммаларидаям Анвар қорида кузатганимчалик қалбга ҳаловат олиб кира оладиган даражадаги ҳолатни тўлиқ учратмадим.\nАнвар қори (айрим диний уламолар каби) қалбга қўрқув соладиган тарзда сўзламас эдилар. Шундай сўзлар эдиларки, Тангри ва Тангрининг каломи “Қуръон” барчага ва ҳатто адашганларга ҳам бирдек Меҳрибон эканлигини, муҳими бизни қийнаган барча саволларга “Қурон”да жавоб нозил этилганлигини, муҳими, энг тўғри йўл Ҳақ йўли эканлигини, АДАШИШ ИНСОНГА ХОС, АММО АНГЛАБ ЕТИЛГАЧ, АДАШМАСЛИК ОЛИЙ БАХТ эканлигини диний уламоларга хос маҳорат ва усталик билан етказа олар эдилар.\nАнвар қори Турсунов билан боғлиқ эсимда қолган, ҳурматимга сазовор бўлган яна бир муҳим жиҳат.\nНавбатдаги эшиттиришларимдан бирида репортёр (овоз ёзиб олиш аппарати) масаласини ҳал қилолмаганим учунАнвар қорини студияга таклиф қилишга мажбур бўлдим. Вақтларини аямасдан, радио қӯмитасига келиб кетишга рози бўлдилар.\nАксига олиб, мен студия заказ қилган кун таҳририятда навбатчи эдим. Ишлар шу қадар кўп эдики, Анвар қори таҳририят хонамизда мени анча пайт кутиб қолишга мажбур бўлдилар. Соатга бир-неча бор қараб қўйганларини сездим. Бунинг устига навбатчилар гуруҳи бўйича бошлиғимиз нимадир сабабга кўра мени Анвар қорининг кўз ўнгида шу қадар уришиб, койиб бердиларки, изза бўлганим етмагандек, Анвар қорининг менга муносабати ўзгариб қолмадимикан деган хавотир ҳам безовта қила бошлади.\nАммо ушбу кўнгилсиз ҳолатларга қарамасдан Анвар қорида менга нисбатан ҳеч бир салбий муносабат ва ўзгаришлар юз бермади.\nКамтарин ва инсонпарвар эканликларидан очиғи ҳайратланганман ўшанда…\nАнвар қорининг орамиздан бевақт кетиши ўзбек халқи учун катта йўқотиш бўлди. Аммо ул зотдан бизга келажак авлодларга ҳам етгулик бой маънавий мерос қолди.\nАйрим ижтимоий тармоқларда Анвар қори ҳақида билиб-билмай айтилаётган ноўрин гапларга қўшилмайман. Анвар қорида чинакам дин аҳлига хос, дунёвийликдан юқорироқ турувчи илоҳий руҳият яққол сезилиб ва ёғилиб турар эди…\nҲақ йўлида берган билимингиз, илмингиз, бебаҳо панд-насиҳат, ўгитларингиз ва хизматларингиз учун рози бўлинг!..\nСизга ҳамиша ҳурмат, тавозе ва таъзимдамиз!..\nБорган ерингиз жаннат, охиратингиз обод бўлсин!\nҚирғизистонда “йакин инкар” диний ...\nЎш шаҳар суди 9 кишини "Йакин Инкар" ноқонуний диний ташкилотини ташкил этиш ва фаолиятида қатнашишда айбдор деб топиб, уларга 3 йилдан 4 йилгача муддатга озодликдан маҳрум ...\nДинMarch 13 2018, 03:03


"Артек"ка 1000 та йўлланма\nБахтим шуки, мендек оддий бир муаллимга Шароф Рашидов билан учрашиш насиб этган. Шу билан боғлиқ хотиралар эса ўтган асрнинг 70-йиллари ўртасида минглаб ўқувчиларга болалар дам олиш оромгоҳларига, ўша машҳур "Артек"ка бепул йўлланма берилиши воқеасига бевосита дахлдор. Гапни бир бошдан бошласам.\n1975 йилда Бухоро давлат педагогика институти (ҳозирги БухДУ)ни тамомлаб, Газлидаги ўрта мактабда физика фанидан дарс бераётгандим. Кўп ўтмай, аниқроғи, 1976 йилнинг 8 апрелида Газлида кучли зилзила рўй берди. Ер силкинишлари ке¬йин ҳам такрорланиб турди. Бунинг оқибатида мўъжаз шаҳардаги кўп қаватли бинолар бузилиб, вайронага айланди.\nЎша пайтларда бу ерда ўн мингдан зиёд киши яшарди. Улар табиий офат оқибатида бир лаҳза ичида уй-жойсиз, деярли ҳеч нарсасиз қолишди. Ўша оғир дамда нима қилишни билмай, карахт ҳолга тушган одамларга ҳар томонлама ёрдам кўрсатиш лозим эди. Бу ишга эса аввало Шароф отанинг шахсан ўзи бош-қош бўлди.\nЭсимда, ерости силкинишлари юз берганидан кейин кунларнинг бирида ёзги кинотеатрда шаҳарча аҳли иштирокида йиғилиш ўтказилди. Унда республика раҳбари Шароф Рашидов ҳам қатнашди. У тез орада Газлининг қайта тикланишини, бу ерда аввалгидан кўра қулай, кўркам, мустаҳкам иншоотлар, боғчалар, мактаблар, шифохоналар, коттежлар қурилишини, маошлар оши¬шини айтиб, кўнглимизга тасалли берди. Қизиғи, Шароф ота нутқ сўзлаётганида ҳам ўқтин-ўқтин ер силкиниб турди. Шунда тўпланганлар безовта бўлганда у киши ҳеч нарса юз бермагандек, ҳаммани тинчлантириб, ишонч билан "Қўрқманглар, асосий силкиниш ўтиб кетди" деди. Сўнг Ота аудиторияга қарата кимнинг қандай муаммоси борлигини сўради. Шунда бир аёл ундан мактабда ўқиётган болаларини ёзда республикадаги пионер лагерларига юборишга ёрдам беришини илтимос қилди. Бунга жавобан Ш. Рашидов бир муддат бутун залга диққат билан қараб, сўнг шундай деди: "Ҳа, болалар масаласи — биз учун энг муҳим масала. Ҳозир шундай бир қарорга келдик. Болаларни "Артек" оромгоҳига юборсак-чи?! Хўш, бунга нима дейсизлар? Улар денгиз бўйида дам ола қолсин!". Кейин у қўшиб қўйди: "Мингта йўлланма етарлими?" Ана шунда йиғилиш бошлангандан бери биринчи марта қарсаклар янгради. Одамларнинг кайфияти ҳам кўтарилди.\nДарвоқе, Ота ҳудудларга газ етказиб бериш одатдагидек давом этишини, ҳеч ким, айниқса, ёшлар (ўша жумлани айтган чоғда нигоҳларимиз тўқнашди) Газлидан кетиб қолмаслиги кераклигини ҳам таъкидлади.\n"Артек"ка мингта йўлланма воқеа¬си шу билан тугагани йўқ. Ўша йиғилишдан ўн кунлар ўтгач, вилоят миқёсида мажлис бўлди. Унда яна лагерь масаласи кўтарилди. Шунда маҳаллий амалдорлардан бири "Бу масала ижобий ечим топ¬япти, ҳозир биз вилоятимиздаги "Спутник", "Ёш механизатор", "Учқун" сингари энг яхши лагерлар қанча болани сиғдира олишини ҳисоб-китоб қиляпмиз" деган маънода гапирди. Бу гапдан сўнг бутун залда ғала-ғовур бошланди. Шунда бир аёл Шароф Рашидовнинг газлилик болаларга "Артек"ка йўлланма бериш борасидаги ваъдасини эслатган эди, анави амалдор қуруққина қилиб, "У киши шунчаки ҳазиллашган" деди. Бу масала шу билан ¬бошқа кўрилмади.\nБу воқеадан кейин одамларнинг ҳафсаласи пир бўлди. Турмуш қи¬йинчиликлари сабабли шаҳарча аҳолисининг маълум қисми бошқа жойларга кўчиб кета бошлади. Мен ишлаётган мактабдаги имтиҳонлар ҳам бекор қилинди. 1 июнга қадар ҳамма ўқитувчилар меҳнат таътилига чиқишди. Мен эса ҳали Бухоро шаҳрида яшовчи ота-онамникига кетишга улгурмагандим. Шунда директоримиз шошилинч йиғилиш ўтказди ва шаҳарда қолиб, болаларни "Артек"ка юбориш учун 5-9-синф¬ларда ўқиётган ўғил-қизларнинг рўйхатини тузишимиз кераклигини, Ш. Рашидов томонидан Газли болалари учун ёзги мавсумнинг уч ойига бепул йўлланма кафолатланганини айтди.\nБироқ афсуски, бир боқибеғам амалдорнинг ўйламай айтган бир гапи сабаб бу кўрсатма тўлиқ бажарилмай қолди. Ўшанда биз ҳаммаси бўлиб, бир неча ўн нафар болани тўплаб, "Артек"ка жўнатгандик. Бошқа йўлланмаларга бола тополмадик. Бу ҳақда хабар топган Шароф ота сентябрда зудлик билан газлиликларнинг фарзандлари учун жаҳонга машҳур оромгоҳга яна юзта йўлланма юборганди.\nБу воқеа газлиликларнинг дунёқарашию ҳаётини ўзгартирди. Ўша 1976 йилнинг октябрида Шароф Рашидов яна шу ерга ташриф буюрди. Бу вақтга келиб чодиру вагонларда яшаб турган оилалар коттежларга кўчиб ўтишган, бир нечта мактаб, болалар боғчаси, шифохона қуриб битказилганди. Шу боис минг¬лаб газлиликлар Отага миннатдорлик, эҳтиром рамзи сифатида уни кутиб олишга чиқишди. Менга ҳам бундай улуғ зот билан учрашиш насиб этганидан бахтиёрман. Унинг элимиз, юртимиз учун амалга оширган олижаноб ишлари, эзгу амаллари ҳеч қачон унутилмайди.\nАнатолий ҚОСИМОВ, Бухоро шаҳридаги 5-МФЙ қошидаги "Нуроний" жамоатчилик маркази раҳ¬бари, Республика халқ таълими аълочиси.


Тошкентда 1 январь куни йўқолган 15...\n03.01.2019 10:24 0 5\nЭлектрон нашрлар ва ижтимоий тармоқларда 15 яшар Нодира Яшатулаева 2019 йил 1 январь куни Тошкент шаҳрининг Сергели туманидаги қариндошининг уйидан чиқиб, йўқолиб қолган ҳақида маълумотлар тарқалди, деб хабар берди Тошкент шаҳар ИИББ.\nҚизнинг ота-онаси ички ишлар идораларига эртасига, 2 январь куни мурожаат қилган. Уларнинг айтишича, Нодира аввал ҳам уйдагиларни огоҳлантирмай, қариндошлариникига кетиб қолган, шу сабабли бу ҳақда дарров ҳуқуқни муҳофаза қилиш органларига хабар берилмаган.\nОхирги маълумотларга кўра, Нодирага ўхшаш қизни Тўйтепа шаҳридаги супермаркетлардан биридаги арча атрофида кўришган. Ҳозирда қизнинг ота-онаси ва Сергели туман ИИБ ходимлари ўша ерда бўлиб турибди.\nНодира Яшатулаевани кўрган-билганлардан 102 телефон рақами орқали хабар беришлари сўралган.\nқидирув 15 яшар қиз Нодира Яшатулаева


Тўқаев: «Одамлар кислород муаммосини ўзи ҳал қиляпти, бу – бемаънилик!» - Zamin.uz\nТўқаев: «Одамлар кислород муаммосини ўзи ҳал қиляпти, бу – бемаънилик!»\nҚозоғистон президенти мамлакатда одамлар коронавирусга қарши курашда ўзи курашаётганини айтиб, вазият шунчаликка келиб қолганини бемаънилик деб атади.\nҚозоғистон президенти Қосим-Жўмарт Тўқаев мамлакатда коронавирус пандемияси билан боғлиқ вазият ёмонлашаётганини, одамлар муаммоларини ўзи ҳал қилишга уринаётганини айтди.\n«Давлат идораларининг масъулиятсизлиги сабаб одамлар бу муаммони мустақил ҳал қилишга уринмоқда. Бу – бемаънилик. Тасаввур қиляпсизми, одамлар саноат баллонларида кислород сотиб олмоқда. Ахир бу касалхоналарнинг тўғридан-тўғри вазифаси-ку!\nҲовли ва ҳатто кўп қаватли уйлардаги одамлар саноат баллонларида кислород сотиб олиб ишлатаётгани ҳақида маълумотлар бор. Ҳукумат ва ҳокимларга касалхоналарда кислород муаммосини ҳал қилиш, уйларда кислороддан фойдаланиш (яъни тиббий баллонлардан) шароитини қилиш учун беш кун муддат берилади», деган Тўқаев.\nҚозоғистон президенти шаҳарларда аҳвол яхшиланаётгани баробарида қишлоқларда ташхис ва даволаш билан боғлиқ муаммо борлигини айтган: «Қишлоқларда тиббиёт ходимларининг етишмаслиги ва тиббий инфратузилманинг йўқлиги ҳамон долзарб муаммолигича қолмоқда. Ҳукумат 2 300та универсал мобил бригадалар ташкил қилиши вазифасини олган, аммо улар асосан шаҳарларда ҳаракат қилади. Қишлоқлар ҳақида унутмаслик керак. Ҳукуматга қишлоқлардаги тиббий ҳолатни яхшилаш топшириғи берилди», деган Тўқаев.\nҚозоғистон президенти видеоселектор кўринишидаги йиғилишда ҳукумат ва ҳокимларни кескин танқид қилди: «Ҳужатларда ҳаммаси яхши, лекин аслида вазият ёмон. Администрациямга бутун мамлакат бўйлаб дори-дармон воситаларининг қанчалик етиб борганини текшириш вазифасини бердим. Атирау, Ғарбий-Қозоғистон, Жамбул, Караганда, Нур-Султон ва Олмаотада ҳаётий зарур воситалар тақчиллиги ва уларни сотиб олиш учун узундан-узун навбатлар кузатилмоқда. Қора бозор ривожланиб кетяпти.\nҲокимлар афтидан фавқулодда ҳолатларда нима қилишни билмай қолган. Улар бирламчи муаммоларни ҳал қилишда нўноқлик қилиб одамларнинг ҳукуматга бўлган ишончини пасайтирмоқда.\nБаъзи ҳудудларда касаллик аниқланиш ҳолатлари паст ва афсуски, бу жойлардаги лабораториялар фаолиятининг ёмонлиги сабаб. Ҳукуматга тест ўтказиш тизими бўйича жиддий назорат ўтказишни буюраман. Биз ҳеч нимани яширмаслигимиз керак», деб Тўқаевнинг сўзларини келтирмоқда Tengrinews.kz сайти.\nАввалроқ Ўзбекистонда коронавирусга қарши кураш учун жуда зарур бўлган кислород концентраторлари импорти учун божхона тўловлари бекор бўлгани эълон қилинганди. Бироқ ҳозирда мамлакатнинг аксар ҳудудларида дори-дармон воситалари етишмовчилиги кузатилмоқда. Дорилар нархи 20 бараваргача кўтарилиб кетган.\nИнтернетда фойдаланувчиларнинг коронавирус аломатлари бор оғир аҳволдаги яқинларини касалхонага ётқиза олмаётгани ҳақидаги постлар тобора кўпайиб бормоқда. Марказий Осиёнинг бошқа мамлакатлари Қирғизистон ва Тожикистонда ҳам беморларни касалхоналарга ётқизиш билан муаммо кузатилмоқда. Туркманистонликлар эса «чанг ҳаво сабаб» ниқоб тақишни бошлашди.\nЎзбекистонлик иқтисодчи мамлакатдаги кислород концентраторлари муаммосини ҳал қилиш учун бирлашиш кераклигини айтган ва муаммонинг ечими сифатида тадбиркорлар бундай концентраторларни олиб кириб ички бозорни таъминлашини келтирганди. “Замин” янгиликларини “Facebook”да кузатиб боринг\n11-07-2020, 20:47, Дунё\n8-07-2020, 23:15, Дунё


«Танловга муносиб бўлинглар ёш оталар!» | Azon.uz - Ахборот-таҳлилий портал\n524 11:00 14.06.2019\nДадам шу кунларда Чортоқ санаториясида бироз дам олишга бордилар. Табиатан саёҳатни хуш кўрсаларда, шу ёшга етиб ҳам ўз кўнгил истаклари боисидан оиласиз, онамсиз, бизсиз қаергадир кетмаганлар. Агар чойхонада ўтиришлари бўладиган кун бўлса аввал уйда ўшандай таом ҳозирлаб, ё ҳозирлатиб бизни едириб , кейин хотиржам борардилар. Болалигимиздан бирон марта тарк этмаган феъллари бор, бу - ошни гўштини тинмай бизга ташлаб едириш, шўрвадаги суяклими, лаҳмми албатта униям косаларимизга солиб қўярдилар. Оғизларидаги луқмани илинмаган кунлари йўқ, эслолмайман. Биз қизларни парваришига, тиббий томондан ҳам қаттиқ эътибор қилардилар. Хоббилари бўлган суратга олиш ишлари ва шу орқали ҳам оила тебратганлиги боис, бизни туғилишимиздан то шу кунгача расмга олиб, чиқартириб сақлайдилар.. Дадам учун оила ва фарзандлари доим ва доим биринчи бўлган. Иккинчи, учинчи танлов ҳеч қачон бўлмаган.\nТўнғичим дунёга келганда туғруқхонага келиб, ойнадан «Мени той боламни кўрсат, қизим» деб расмларга олгандилар. Ўшанда бирга ётган оналар кўпда ҳайрон бўлган. Туғруқхонага қизини кўришга оталар камдан кам келаркан.\nҲозиргача телефон қилсак бизни эркалатмай қўймайдилар, ҳаммамизни ўз атамамиз бор. Катта опамни шер юрак қизим, кейингисини асал қория қизим, «неплановый» учинчини яъни мени «ўғил бола» қизим, синглимни «эркатой қизим» дейдилар.\nБаъзида шумлигим тутиб телефонда овозимни ўзгартириб гапираман. Дадам ҳар қандан қўнғироқ бўлсин, ҳар қандай муносабат бўлсин ҳамиша чиройли гапирганлар. Кичик кўнгил, тавозели, ҳазилкаш, доимий табассумда юрадилар.\nЖигарларига энг меҳрибони дадам, десам ҳам лоф бўлмайди. Тупроққа қўйган акалари, опаси ва ота-онасининг дуосини олдилар. Тиббиёт ходими бўлгани учун ҳам 24 соат касал яқинларини олдида бўла олди, жонларига оро кирди.. Дадажоним бир сўз билан айтганда «идеал ота»!\nНамангандаги аммам дадамни онасидек эркалайдилар, Ҳасанжоним келди, деб пилдир-пилдир айланиб нарса пиширган, едирган, бошларини силаган..\nБиласизми меҳр нима?\nМеҳр бу кексая бошлаганизда, кучдан қувватдан қола бошлаганизда ёниздаги яқинларингизни кучи ва қувватини сизга бахшида этишидир. Унинг учун сиз ўтмишда ана ўшандай бағрикенглик, фидоийлик қилган бўлишингиз керак. Нобоп фарзанддан дод деяётганлар , ўша нобопга тамал тошини ўзлари қўйганлардир.\nДадам омонатдор бўлиб, омонатни ўргатдилар. Дадам тўғри сўз бўлиб, ростликни ўргатдилар, дадам ҳалол бўлиб , луқма ҳалолигини ўргатдилар.\nДАДА, десак бизнинг кўксимиз ҳавога тўлади.\nҲар бир қиз ёки аёл бўлсин Эркак зотини ўз отасининг ўлчовида кўришни истайди.\nҚизларнинг танлови унинг Отасидир!\n(Чортоқдан бир шингил. Аммам ва дадажоним)\nТанловга муносиб бўлинглар ёш оталар..!\nМақолалар Ота меҳр\n1440 23:30 19.02.2020\n703 13:40 17.02.2020\nОтасига қўл кўтарган оқпадар\n1390 14:16 13.02.2020\n1141 08:00 31.01.2020\n1311 22:00 30.01.2020


Хитойда бир метрдан ортиқ дисплейга эга электрокар ишлаб чиқарилади\n22:11 / 12.09.2017\nХитойнинг электромобилларга ихтисослашган Future Mobility Corp компанияси 2019 йилда ўзининг устундан устунгача бўлган илк автомобилини ишлаб чиқаради. Hi-News шу ҳақида хабар берди.\nМарка Byton номини олди. Маълум қилинишича, бу электрон бошқарув ва автопилотли кроссовер бўлади. Инвесторлар уни ишлаб чиқаришга 200 миллион доллар ажратишди. Тўлиқ тайёр автомобилни кейинги қиш мавсумида Лас-Вегасда намойиш қилиш режалаштирилмоқда. Ҳозирча эса Future Mobility Corp вакиллари ўз маҳсулотининг техник хусусиятларини сир тутишмоқда.\nШуниси маълумки, электрокар рули салмоқли сенсор экран билан жиҳозланади, одатий панель ўрнига эса ичига 1,25 метрли улкан дисплей ўрнатилади. Автомобиль бошқаруви свайплар ёрдамида дисплейлар, имо-ишоралар ва овоз орқали амалга оширилади. Byton'да машинани одатий ёқиш калити ҳам бўлмайди - унинг ўрнига юздан таний олиш тизимидан фойдаланилади. Бир марталик заряддан даъво қилинган захираси - 500 километр.\nКомпания бундан ташқари келгуси беш йил давомида намойиш қилишни режалаштираётган яна бошқа автомобилларни ҳам ишлаб чиқармоқда. Уларнинг орасида седан ва етти ўринли шаҳар автомобили ҳам бор. Future Mobility компаниясига BMW ва Nissan компанияларининг собиқ ходимлари томонидан асос солинган бўлиб, улар Tesla'га муносиб рақиб бўлишни мақсад қилишмоқда.\nкроссовер Future Mobility Byton


РЕЖАЛАРИ БИСЁР ФЕРМЕР – UzFK\nРЕЖАЛАРИ БИСЁР ФЕРМЕР\nby UzFKUserPosted on September 18, 2020 February 11, 2021\nИзбоскан тумани ҳудуди азалдан ҳосилдор ва унумдор ер ҳисобланади. Бу ерда ернинг тилини яхши тушунадиган, ер билан тиллаша оладиган, деҳқончиликда кўп тажриба тўплаган фермерлар талайгина. Бугуни кунда туманда жами 415 та фермер мавжуд бўлиб, улар мамлакатимиз иқтисодиётини юксалтиришда фидокорона ҳамда самарали фаолият кўрсатмоқда.\nУларнинг аксарияти нафақат вилоятда, балки республикамизда ҳам донгдор ҳўжаликлардан саналади. Ёш ва ғайратли қишлоқ хўжалиги жонкуярларидан бири бўлган Шерзод Аҳмедов етакчилик қилаётган “Хонобод заминдори” фермер хўжалиги айни кунда туманда энг илғорлардан ҳисобланади. 2007 йилда дастлаб чорвачилик йўналишида ташкил этилган хўжалик йиллар ўтиб, кўп тармоқлига айланди.\nЖорий деҳқончилик йилида хўжаликда 35 гектар майдонда пахта,\n23 гектар майдонда ғалла етиштирилди. Чорвачилик учун яна 23 гектар майдонда озуқа экинлари парваришланмоқда. Фермерчиликнинг энг муҳим шартларидан бири –меҳнатсеварликдир. Ёш фермер Шерзод Аҳмедовда ана шундай зарур хислат мавжуд. Айни пайтда хўжаликнинг чорвачилик фермасида 108 та хориждан келтирилган зотдор ва наслли қорамоллар меҳр билан парваришланмоқда.\nБир неча йил олдин имтиёзли кредит эвазига Австриядан келтирилган зотдор қорамоллардан кўзланган маҳсулот олинмоқда. Соғиб олинган сифатли сут маҳсулоти хўжалик қошида ташкил этилган сутни қайта ишлаш цехида юборилади. Ушбу цехда сут қайта ишланиб, 8 хил янги маҳсулот тайёрланмоқда. Бу ерда тайёрланган сут маҳсулотлари тумандаги мактабгача таълим муассасаларига ҳамда аҳолига етказиб берилаётир. Мазкур цехда 20 нафардан ортиқ маҳаллий аҳоли вакиллари меҳнат қилади. Маълумки, техника –фермернинг қаноти. Хўжаликда энг сўнгги русумдаги қишлоқ хўжалик техникалари мавжуд бўлиб, улардан самарали ва унумли фойдаланилмоқда.\nЖорий йилдаги деҳқончилик ҳам баракали бўлди, десак муболаға бўлмайди. Серҳосил навидан экилгани, энг муҳими меҳр билан парваришлангани туфайли буғдойдан олинган ҳосил 105%га уддаланди. Гектаридан 78 центнердан сара ғалла олиниб, жами 180 тоннадан ортиқ буғдой топширилди. Пахтанинг ривожи ҳам ёмон эмас. Айни кунларда жорий йилдаги пахта йиғим-теримига ҳозирлик авжида. Бу йил 200 тоннадан ортиқ пахта топшириш – асосий мақсад этиб белгиланган.\nЁшлигидан меҳнат қилиб, деҳқончиликда суяги қотган ва фермерликни ихтиёр этган Шерзод Аҳмедовни режалари бисёр. Хўжаликни янада ривожлантириб, қўшимча тармоқ ва йўналишларни йўлга қўйиш учун саъй-ҳаракат олиб бораётир. Шу кунларда яна Австриядан яна қўшимча равишда 132 та зотдор ва наслли қорамол олиб келиш учун туман Халқ банки вакиллари билан ҳамкорликда саъй –ҳаракат ишлари бошлаб юборилган. Ушбу зотдор қорамолларни йил охиригача келтириш режалаштирилган.\nБугунги кунда хўжаликда бирор қарич бўш жой йўқ. Ғалладан бўшаган майдонларга такрорий экинлар – мош, ловия, соя, картошка, сабзи, пиёз каби аҳоли эҳтиёжи учун энг зарур маҳсулотларни экиб парваришланмоқда. Айни кунлардаги энг муҳим вазифалардан бири бўлмиш –озиқ –овқат захирасини яратиш учун етарлича ҳаракатлар олиб борилаётир.\nБутун дунёда, жумладан, юртимизда ҳам барчамизга етарлича ташвиш туғдирган коронавирус пандемияси шароитида аҳолининг ижтимоий ҳимоясига алоҳида эътибор қаратилмоқда.\nФермер хўжалигида ҳам пандемия келтириб чиқарган қийинчиликларни бартараф этиш учун талай эътиборга сазовор ишлар амалга оширилди. Жумладан, маҳалладаги кам таъминланган оилаларга энг зарур озиқ-овқат маҳсулотлари – ун, ёғ, гуруч ва гўшт маҳсулотлари тарқатилди. Бу оилаларга яна қўшимча равишда 14 та эчки бепул тарқатилди. Хўжаликда меҳнат қилаётган ишловчиларга ҳам кўмак кўрсатилди. Шуни айтиш ўринлики, ҳомийлик ва ҳайрия ишларини амалга ошириш –хўжаликнинг кўп йиллардан бери иш фаолиятининг асоси ҳисобланади. Бугунги кунда хўжаликда 35 нафар ишловчи меҳнат қилаётир. Уларга ойлик маошлари тайёрланиб, ўз вақтида бериб борилаётир. Уларнинг тўй ва бошқа маросимларини жамоа билан биргаликда бамаслаҳат ўтказиш одат тусига айланган. Бундан ташқари, тумандаги 22-мактабни таъмирлаш ишларига доимий равишда ҳомийлик қилиб турилади. Аҳамиятли жиҳати шундаки, ўтган йили 1км масофадаги маҳалланинг ичидаги йўл хўжалик томонидан асфальтлаштирилди, яна шунча жойга шағал ётқизилди. Хўжаликнинг келгуси йилдаги режалари ҳам бисёр.\nPrev Юртдошларимиз ва фермерларга МУРОЖААТ\nNext Охангаронлик миришкор


Умавийлар давлати: Сиффин жанги (ҳижрий 37 йил)\nBy Исмоил Муҳаммад Яъқуб on 04/06/2018 ТАРИХ УМАВИЙЛАР\nЖангдан олдинги воқеалар силсиласи\nУмму Ҳабиба бинти Абу Суфён Усмоннинг қонли кўйлагини Муовия ва Шом аҳлига юборади:\nУсмон розияллоҳу анҳу ўлдирилгач, уммулмўъминин Умму Ҳабиба бинти Абу Суфён розияллоҳу анҳо Усмоннинг аҳлига, менга Усмоннинг қонга бўялган кўйлагини беринглар, деб одам юборди. Улар унга Усмон ўлдирилган пайт эгнида бўлган ва унинг қонига бўялган кўйлагини, юлиб олинган бир тутам соқолини юбордилар. Сўнг у буларни Нўъмон ибн Башир орқали Шомга, Муовияга юборди. Бир ривоятда айтилишича, Нўъмон ибн Баширнинг қўлида Усмоннинг қонли кўйлаги ва унинг хотини Ноиланинг Усмонни қўли билан ҳимоя қилган пайт қилич кесиб юборган бармоқлари бор эди. Усмоннинг хотини Ноила бинти Фарофиса Шомнинг Калб қабиласидан эди. Нўъмон Шомга Муовия ҳузурига етиб келиб, унга бўлиб ўтган ҳодисани батафсил сўзлаб берди. Муовия у келтирган нарсаларни одамлар кўриши учун минбарга қўйди ва бармоқларни кўйлакнинг енгига осиб қўйди. Одамлар буни кўриб йиғладилар, бир-бирларини қотиллардан ўч олишга ундадилар, Шом эркаклари то Усмоннинг қотилларини ва уларни паноҳига олганларни ўлдирмагунларича хотинларига қўл теккизмасликка ва тўшакда ухламасликка қасам ичдилар. Муовия истаган нарса шу эди. Нўъмон ибн Башир Шом аҳлига тасвирлаб берган фожеа тафсилоти: халифанинг қатл этилиши, Мадинада одамлар боши устида суғурилган қиличлар, байтулмолнинг талон-тарож қилиниши, Ноиланинг бармоқлари кесилиши – буларнинг бари одамларнинг ҳамиятини қўзғотиб юборди, қонлар қизиб, ҳиссиётлар жўш урди, кўзлардан ёш қуйилди. Шундан сўнг Муовия бошлиқ Шом аҳли Усмоннинг қасосини талаб қилишга ва то қотилларни улар қўлига топширмагунича Алига байъат бермасликка қатъий қарор қилдилар.\nМуовиянинг байъат бермаслиги сабаблари\nМуовия розияллоҳу анҳу Умар ва Усмон розияллоҳу анҳумо халифаликлари даврида Шомда волий эди. Али розияллоҳу анҳу халифа бўлгач, уни мансабидан бўшатиб, ўрнига Абдуллоҳ ибн Умар розияллоҳу анҳумони волий қилишни истади. Ибн Умар узр айтиб кўнмагач, Али розияллоҳу анҳу унинг ўрнига Саҳл ибн Ҳанифни волий қилиб юборди. Бироқ, у Шомга яқинлашганида Водил-қурода Ҳабиб ибн Маслама бошлиқ Муовиянинг отлиқлари унинг йўлини тўсиб: “Агар сени Усмон юборган бўлса, хуш келибсан. Аммо бошқаси юборган бўлса, ортингга қайт”, деб ортига қайтариб юборишди.\nМуовия ва Шом аҳли Али розияллоҳу анҳуга байъат беришдан бош тортдилар, ундан биринчи навбатда Усмон розияллоҳу анҳунинг қотилларидан қасос олишини талаб қилдилар, шундан кейингина унга байъат беришларини эълон қилдилар. Улар: “Қотилларни ўз паноҳига олган кишига байъат бермаймиз”, дедилар.\nҚолаверса, улар ҳозирда Али розияллоҳу анҳунинг қўшини сафида бўлган Усмонннинг қотилларидан ўз жонларига хавф туйдилар. Шу боис улар: “То қотиллардан қасос олинмагунича Алига байъат бериш бизга вожиб эмас, агар бизга қарши уруш эълон қилинса, биз мазлум бўлган бўламиз. Чунки бутун мусулмонлар иттифоқига кўра, Усмон мазлум бўлиб ўлдирилди. Унинг қотиллари ҳозирда Алининг қўшини сафида, улар қудратли ва шавкатли, агар ҳозир байъат берсак, улар бизга зулму тажовуз қилишади, шу билан Усмоннинг қони зое бўлади”, дедилар. Муовия розияллоҳу анҳу Усмоннинг ҳаққини талаб қилиш ва қотилларидан қасос олишни ўзининг зиммасидаги мажбурият деб кўрарди, чунки ўзини унинг қасоскори деб биларди. Зеро, Аллоҳ таоло: “Кимки мазлум бўлган ҳолида (яъни, ноҳақ) ўлдирилса, биз унинг эгаси – вориси учун қасос олиш ҳаққини берганмиз”, деган [Исро: 33]. Шу боис Муовия одамларни йиғиб, уларга Усмон ҳақида сўзлади, унинг ақлсиз мунофиқ кимсалар қўлида мазлум бўлиб ўлдирилганини, улар уни ҳаром ойида ҳаром шаҳарда қатл этишганини айтди. Шундан сўнг одамлар ичида ғала-ғовур бошланди, бу ишдан норозилик изҳор қилиб, овозлар баланд кўтарилди. Улар ичида Расулуллоҳ соллаллоҳу алайҳи ва саллам саҳобаларидан бир неча кишилар ҳам бор эди. Улардан бири Мурра ибн Каъб туриб, шундай деди: “Агар Расулуллоҳ соллаллоҳу алайҳи ва салламдан ўзим эшитган бир ҳадис бўлмаганда эди, ҳозир гапирмаган бўлардим. Расулуллоҳ соллаллоҳу алайҳи ва саллам фитна ҳақида гапириб, унинг замони яқинлигини айтдилар. Шунда бошини ўраб олган бир одам ўтиб қолди. У зот: “Ўша куни бу ва унинг тарафдорлари ҳақ ва ҳидоят устида бўлади”, дедилар. Мен: “Шу одамми, ё Расулуллоҳ?” деб, у одамнинг юзини Расулуллоҳ соллаллоҳу алайҳи ва салламга қаратдим. “Шу”, дедилар Расулуллоҳ соллаллоҳу алайҳи ва саллам. Қарасам, у Усмон экан”.\nМуовияни Усмоннинг қотилларидан қасос талаб қилишига кучли таъсир кўрсатган ва уни бу мақсадни амалга оширишда маҳкам туришга ундаган бошқа бир ҳадис ҳам бор эди. Нўъмон ибн Башир айтади: “Ойша розияллоҳу анҳо шундай дедилар: Расулуллоҳ соллаллоҳу алайҳи ва саллам: “Эй Усмон, Аллоҳ сизга бир кўйлак кийдирса керак. Агар мунофиқлар уни ечиб олмоқчи бўлсалар, то менга йўлиққунингизга қадар уни уларга ечиб берманг!”, дедилар уч марта. “Эй уммулмўъминин, нега илгари бу ҳадисни айтмагансиз?”, деб сўрадим. “Ёдимдан кўтарилган экан, қасамки, энди эсимга тушди”, деди. Мен бу ҳадисни Муовия ибн Абу Суфёнга айтиб берганимда у менинг гапимдан кўнгли тўлмади ва уммулмўъминин Ойша розияллоҳу анҳога, шу ҳадисни менга ёзиб юборинг, деб мактуб йўллади, сўнг Ойша розияллоҳу анҳо унга ёзиб юборди”.\nҚотиллар борасида Аллоҳнинг ҳукмини ижро этишга бўлган қаттиқ ҳарислик Муовия ибн Абу Суфён бошлиқ Шом аҳлининг Али ибн Абу Толиб розияллоҳу анҳуга байъатни рад этишларига асосий сабаб бўлганди, улар қасос ҳукмини ижро этиш байъатдан олдин бўлиши керак, деб ҳисоблагандилар. Муовиянинг халифалик талаб қилиш у ёқда турсин, Шом волийлигига бўлган тамаси ҳам бунга сабаб бўлмаганди. Чунки у халифалик мансаби ўша машҳур олти кишилик шўро аҳлидан бириники эканини ва Али бу ишга ундан кўра афзалроқ ва лойиқроқ эканини жуда яхши англарди.\nАбу Муслим Хавлонийдан ривоят қилинади, у Муовиядан: “Сиз Али билан талашасизми ё сиз ўзингизни унга тенг деб биласизми?”, деб сўради. Муовия деди: “Йўқ, қасамки, мен унинг ўзимдан афзалроқ ва бу ишга мендан кўра муносиброқ эканини биламан. Лекин сизлар Усмоннинг мазлум бўлиб ўлдирилганини билмайсизларми, ахир?! Мен унинг амакиваччасиман ва хунини талаб қилувчисиман. Боринглар, унга айтинглар, менга Усмоннинг қотилларини берсин ва мен унга бўйсунаман”. Шундан сўнг Али ҳузурига бориб, унга унинг сўзларини етказдилар, бироқ у уларни унга бермади.\nАммо қадимда ва ҳозирда одамлар орасида тарқалган, Али билан Муовия ўртасидаги келишмовчиликнинг сабаби Муовиянинг хилофатга тама қилиши бўлгани, унинг Алига қарши чиқиши ва унга байъат бермаслигининг сабаби Али уни Шом волийлигидан бўшатганлиги бўлгани ҳақидаги гапларнинг асоси йўқ, улар саҳиҳ бўлмаган, нотўғри ривоятлардир.\nИбн Қутайба Дайнурийга нисбат берилган, аслида шиа эътиқодида бўлган бутунлай бошқа бир кимса томонидан ёзилган “Имомат ва сиёсат” китобида Муовия халифаликни даъво қилгани ҳақида ривоят келтирилади. Унда айтилишича, Али розияллоҳу анҳунинг яқин тобеларидан бўлган Ибн Кавво Абу Мусо Ашъарий розияллоҳу анҳуга шундай дейди: “Билиб қўй, Муовия “тулақо”лардан, отаси аҳзоблар бошлиғи эди. У ўзбошимчалик билан халифалик даъво қилди. Агар сенга ростини айтса, уни мансабидан бўшатиш ҳалол бўлади, агар ёлғон гапирса, у билан гаплашишинг сенга ҳаром бўлади”. Бу гапни амирулмўъминин Али розияллоҳу анҳуга нисбат бериш тўғри эмас, балки у шиа рофизаларнинг гапидир. “Имомат ва сиёсат” китоби ва ундаги ёлғон-яшиқ гапларнинг баёни, унда тарихий ҳақиқатлар сохталаштирилгани борасида ўз ўрнида сўз юритилади, иншааллоҳ.\nҲақиқат шуки, Али билан Муовия ўртасидаги хилоф Муовия тарафдорларининг Алига байъат қилиши Усмон қотилларига қасос ҳукмини ижро қилишдан олдин бўлиши керакми ё кейинми, шунда эди. Бунинг хилофат ишига асло алоқаси йўқ эди. Муовия розияллоҳу анҳу ва унинг атрофидаги Шом аҳлининг райига кўра, Али розияллоҳу анҳу аввал Усмоннинг қотилларидан қасос олиши керак эди ва улар шундан кейингина унга байъат бермоқчи бўлгандилар.\nҚози Ибн Арабий айтади: “Шом аҳли билан Ироқ аҳли ўртасидаги уруш сабаби улар ўртасидаги фикрлар хилма-хиллигига қайтади. Ироқликлар сўзсиз Алига байъат бериш ва унинг халифалиги остида бирлашишга чақирган эдилар. Шомликлар эса Усмоннинг қотилларидан қасос олишга имконият берилишига чақирдилар ва биз қотилларни паноҳига олган одамга байъат бермаймиз, дедилар”.\nИмомул ҳарамайн Жувайний “Ламъул адилла”да айтади: “Муовия гарчи Алига қарши урушган бўлса-да, унинг халифалигини инкор қилмасди ва ўзини халифа деб даъво қилмаганди. У бор-йўғи Усмоннинг қотилларидан ўч олишни талаб қилган ва ўзининг бу ишини тўғри деб билганди. Бироқ унинг фикри хато эди”.\nМуовиянинг хатоси Усмоннинг қотилларидан қасос олмагунига қадар Алига байъат беришни рад этишида ва қотилларни унинг қўлига топширилишини талаб қилишида эди. Чунки хун талаб қилувчининг ўзи қотилларга бевосита ҳукмни ижро қилиши дуруст бўлмайди. Балки бу иш ҳокимнинг буйруғи билан амалга ошиши, бунинг учун жабрланувчи унга арз қилиши ва ҳақни унинг ҳузурида талаб қилиши лозим.\nФатво уламолари иттифоқ қилганларки, бирон киши султон ёки султон вакилининг иштирокисиз ўзича бировдан қасос олиши ёки ундан ҳаққини ундириб олиши жоиз бўлмайди, чунки бундай қилиш фитна ва тартибсизлик ёйилишига олиб келади.\nАйтиш мумкинки, Муовия розияллоҳу анҳу мужтаҳид эди, ижтиҳоди (изланиши) натижасида ўзини ҳақ деган хулосага келган эди. Дарҳақиқат, у Шом аҳлини йиғиб, уларга хутба қилганида ўзининг Усмоннинг амакиваччаси эканини ва унинг мазлум бўлиб ўлдирилганини айтиб, қуйидаги ояти каримани ўқиган эди: “Кимки мазлум бўлган ҳолида (яъни ноҳақ) ўлдирилса, биз унинг эгаси – вориси учун қасос олиш ҳаққини берганмиз” [Исро: 33]. Сўнг уларга: “Мен сизлардан Усмоннинг ўлдирилиши борасидаги фикрингизни билдиришингизни истайман”, деган эди. Шунда Шом аҳли барчаси бир овоздан унинг Усмоннинг хунини талаб қилишини қўллаб-қувватлаган ва бу ишда унга байъат беришган, то мақсадларига эришмагунларича жону молларини бу йўлда фидо қилишга аҳд беришган эди.\n “Бидоя ва ниҳоя” (7/539).\n Муҳаммад Жамил, “Тарихуд даъватил исломия” (398-бет).\n “Тарихи Табарий” (5/466).\n “Бидоя ва ниҳоя” (7/129).\n “Муснади Аҳмад” (17602).\n “Муснади Аҳмад” (24045), саҳиҳ ҳадис.\n “Сияру аъломин нубало” (3/140).\n Тулақолар – озод қилинганлар маъносида бўлиб, Макка фатҳ этилган куни исломни қабул қилган кишилар назарда тутилади. Ўшанда Расулуллоҳ соллаллоҳу алайҳи ва саллам уларга: “Боринглар, озодсизлар” деб қўйиб юборган эдилар.\n “Аҳзоб” ёхуд “Хандақ” жангида Мадинага бостириб келган кофир жамоалардан иборат қўшин назарда тутилмоқда.\n “Имомат ва сиёсат” (1/113).\n “Бидоя ва ниҳоя” (8/129). “Фатҳул Борий” (13/92).\n “Авосим минал қавосим” (162-бет).\n “Ламъул адилла фий ақоид аҳлис сунна вал жамоа” (115-бет).\n “Тафсири Қуртубий” (2/256).\n “Таҳқиқ мавоқифи саҳоба” (2/152).\nAvvalgi maqolaАли розияллоҳу анҳу: Усмон ибн Аффон халифалиги даврида (2)\nKeyingi maqola Осмону ерлар Пайғамбаримиз учун яратилганми? (Шайх Содиқ Самарқандий)